༄༅། །ལས་བཞིའི་སྦྱིན་སྲེག་གི་ཆོ་གའི་ལག་ལེན་མཛུབ་ཚུགས་མ་ཆོག་ཁྲིགས་སུ་བཀོད་པ་བཞུགས་སོ། །

 ༄༅། །སྙིང་གི་སྤྱིལ་བུར་བླ་མ་ལ། །གུས་པར་ཕྱག་བྱས་ཐུབ་པའི་བུ། །འདོད་དོན་སྒྲུབ་ལ་མི་བསླུ་བ། །ཧོ་མའི་ཆོ་ག་བྱ་ལ་ཞུགས། །འདིར་ནད་དང་གདོན་བགེགས་དང་བཀྲ་མི་ཤིས་པ་དང་སྡིག་པ་ལ་སོགས་པ་ཞི་བར་བྱ་བའི་ཕྱིར། སྔགས་ལ་གཞོལ་བའམ་བསམ་གཏན་པའི་སློབ་དཔོན་གྱིས་ཀྱང་རུང་སྟེ། སྙིང་རྗེར་ལྡན་པའི་སེམས་ཀྱིས་སྤྱིར་བཀྲ་ཤིས་པའི་དུས་གཟའ་སྐར་སྦྱོར་ཚེས་དགེ་བའི་དགོངས་ཐུན་ལ། ས་གཞི་དཀར་པོའི་ཆ་དཀྱིལ་འཁོར་གྱི་ཁང་པ་ལ་སོགས་བའི་ཤར་དུ། རང་གཞུང་གིས་དགོས་ན་ས་བརྟག་བསླང་སྦྱང་གཟུང་གི་བར་བྱས། ཐབ་ཁུང་གི་ཆེད་དུ་ཐིག་ཆེན་བརྒྱད་བཏབ། ལྟེ་བ་ནས་མཐོ་གང་སྐོར་བས་ཟླུམ་པོ་སྲིད་དུ་མཐོ་གང༌། ནང་གི་དེ་ནས་འོག་ཏུ་དེ་ཙམ་བརྐོ། ཁ་ཁྱེར་ནས་ཕྱི་སོར་བཞི་མུ་ཁྱུད་དུ་བསྐོར་བའི་ཕྱེད་རྩིག་པ་ལ་འབྱར་བ། ཕྱེད་ཁ་ཁྱེར་ལས་གྱེན་དུ་འཕགས་པ་ཞེང་སོར་བཞི། ཡང་ན་བྲིས་ཀྱང་རུང༌། ནང་ཁྱབ་པའི་པདྨ་དཀར་པོ་འདབ་བརྒྱད། སོར་བརྒྱད་པའི་རྡོ་རྗེས་མཚན་པ། ཁ་ཁྱེར་ལ་རྡོ་རྗེ་ཙེ་གསུམ་བསྐོར་བ། ཕྱིའི་གྲྭ་བཞི་རྡོ་རྗེ། བུད་ཤིང་ཡམ་ཤིང་དང་མཐུན་པའམ་དགོན་པའི་ལྕི་སྐམ་སྲོག་ཆགས་མེད་པ། ནང་དུ་ཐབ་ལས་ཅུང་དམའ་བ་ཁྲུ་གང་བག་མེད་ཙམ་ཟླུམ་པོར་རྩིག་གོ །ཐབ་ཕྱི་ནང་ས་དཀར་དང་ཙནྡན་དཀར་པོ་ག་བུར་ལ་སོགས་པའི་དྲི་བཟང་བཏབ་པས་བྱུགས་ཏེ་དཀར་པོར་བཏང༌། མེ་ཏོག་དཀར་པོ་གཅལ་དུ་བཀྲམ། སྒྲུབ་པ་པོའི་གཡས་སུ་སྲེག་རྫས། ཡམ་ཤིང་འོ་མ་ཅན་གྱི་ཤིང་རློན་པ་འདབ་ཤུན་དང་བཅས་པ། ཤིང་དེ་དག་གི་རྩེ་མོའི་ཆ་ལས་སོར་བཅུ་གཉིས་སུ་བྱས་བ་སྣུམ་དང་དྲི་བཟང་པོས་སྦགས་པ། མར་གྱི་ཁུ་བ་ཏིལ་ལ་སོགས་པའི་སྲེག་རྫས་ཆ་གཉིས། ཨརྒྷཾ་མདུན། ཐོར་འཐུང་ལ་སོགས་པའི་མཆོད་རྫས་ལས་དང་རྗེས་སུ་མཐུན་པ་གཡོན། རྣལ་འབྱོར་དང་མཐུན་པའི་ཡོ་བྱད་མདུན་དུ་སྟེགས་བུ་གཙང་མ་རྟེན་ཁེབས་ལ་སོགས་པས་གཡོགས་པ་ཅན་ལ་བཀོད། དགང་བླུགས་བཤམ། ཀུན་སྤངས་ཡིན་ན་འདི་ལག་པ་གཡོན་པའི་སོར་མོ་བརྐྱང་ཞིང་གཡས་པའི་མཐེབ་སྲིན་སྦྱར་བས་འགྲུབ། སློབ་དཔོན་འཁོར་ལོས་བསྒྱུར་བའི་ཆས་གོས་དཀར་པོ་ཤེལ་ལ་སོགས་པས་བརྒྱན། བཟའ་བཏུང་འོ་མ་ལ་སོགས་རྡོར་ཀར། སྟན་འཇམ་པ་ནང་ཚང་ཅན་ལ། པུས་མོ་གཡོན་པའི་སྟེང་དུ་གཡས་རྐྱལ་དུ་གནས་པ་པདྨའི་སྐྱིལ་ཀྲུང་བཅས། གདོང་འཛུམ་པ་དང་བཅས་པས། བགེགས་ཞི་བར་བྱ་བའི་ཕྱིར་གཏོར་མ་བྱིན་བསྐྲད་ནས་བཟུང་གཞུང་གང་ཡིན་པའི་བདག་བསྐྱེད་རྫོགས་པར་བསྒོམས་པ་སྟེ། དེ་ཡང་བདག་བསྐྱེད་རྐྱང་པ་དང༌། མདུན་བསྐྱེད་དང་འབྲེལ་བ་དང༌། རབ་གནས་དང་འབྲེལ་བའི་སྐབས་ཏེ་འཇུག་ཚུལ་གསུམ་ལས། དང་པོ་བདག་བསྐྱེད་རྐྱང་པའི་དབང་དུ་བྱས་ཏེ། བདེ་མཆོག་བཅུ་གསུམ་མ་དང་སྦྱར་ན། མཚམས་རོལ་གྱི་རྗེས་སུ་སྐྱབས་སེམས་རྡོར་བཟླས་ཀྱི་མཐར། རང་ཉིད་སྐད་ཅིག་གིས་སོགས་ནས་ཨ་ཀཱ་རོས་བགེགས་གཏོར་བསྔོས་ཏེ། ཧཱུཾ། ང་ནི་དཔལ་ལྡན་སོགས་ནས། ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་དཔལ་ཧེ་རུ་ཀ་མངོན་པར་འབྱུང་བའི་དཀྱིལ་འཁོར་གྱིས་རྒྱལ་པོ་བསྒོམས་ནས་ཧོ་མའི་ཆོ་ག་བྱ་ཡིས་སོགས་ནས། གྱུར་ཏ་རེ་ཞེས་པའི་བར་གྱིས་བགེགས་བསྐྲད། དེ་ནས་སྲུང་འཁོར། ཚོགས་ཞིང༌། བདག་བསྐྱེད་ཚད་མེད་བཞི་ནས་བཟུང་བཟླས་པའི་བར་བསྙེན་པའི་གཞུང་བཞིན་གྲུབ་པའི་མཐར། སྟོང་འགྱུར་དང་ཡི་གེ་བརྒྱ་པས་ལྷག་ཆད་བསྐངས་ནས། བདག་བསྐྱེད་སྣོད་བཅུད་ཀྱི་དངོས་པོ་སོགས་ནས་འོད་གསལ་བ་མངོན་དུ་བྱས་ཏེ། དེའི་ངང་ལས་བཾ་ལས་ཆུའི་དཀྱིལ་འཁོར་སོགས་སྦྱིན་སྲེག་ལ་འཇུག བླ་མཆོད་ལ་སྦྱར་ན། མཚམས་རོལ་རྗེས་སྐྱབས་སེམས་ནས་བཟུང་བདག་བསྐྱེད་བཟླས་པ་ཡན་གྲུབ་པའི་མཐར། ཧཱུཾ། རྡོ་རྗེ་གསོར་བ་མཛེས་པ་ཡིས་སོགས་ནས་དམ་ཚིག་གསུམ་བཀོད་ཀྱི་རྡོར་དྲིལ་བྱིན་རླབས་དང༌། བགེགས་གཏོར་བྱིན་གྱིས་བརླབས་ཏེ། ཧཱུཾ། ང་ནི་དཔལ་ལྡན་སོགས་ནས། ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བླ་མ་རིགས་དྲུག་པའི་དཀྱིལ་འཁོར་གྱི་སྒོ་ནས་ཧོ་མའི་ཆོ་ག་བྱ་ཡིས་སོགས་ནས། གྱུར་ཏ་རེ་ཞེས་པའི་བར་གྱིས་བགེགས་བསྐྲད། འོག་ཐམས་ཅད་རྡོ་རྗེ་སོགས་ཀྱིས་མཚམས་བཅད་པའི་མཐར། ཡི་གེ་བརྒྱ་པས་ལྷ་ཆད་བསྐངས་ནས། བདག་བསྐྱེད་མི་དམིགས་པར་གྱུར་ཏེ་སྟོང་པའི་ངང་ལས། བཾ་ལས་ཆུའི་དཀྱིལ་འཁོར་སོགས་སྦྱིན་སྲེག་ལ་འཇུག ཚེ་དཔག་མེད་ལྟར་ན། མཚམས་རོལ་རྗེས་བརྒྱུད་འདེབས། སྐྱབས་སེམས། ཚོགས་ཞིང་ནས་བགེགས་གཏོར་བྱིན་གྱིས་བརླབས་ཏེ། ཧཱུཾ། དཀྱིལ་འཁོར་ས་གཞི་ལ་གནས་པའི་སོགས་ནས། ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་གྱི་སྒོ་ནས་ཧོ་མའི་ཆོ་ག་བྱ་ཡིས་སོགས་ནས། གྱུར་ཏ་རེ་ཞེས་པའི་བར་གྱིས་བགེགས་བསྐྲད། རྟ་སྔགས་ཀྱི་མཐར་རཀྵ་བཏགས་པས་མཚམས་ཅད། དེ་ནས་བདག་བསྐྱེད་བཟླས་པ་ཡན་གྲུབ་པའི་མཐར། སྟོང་གྱུར་དང་ཡི་གེ་བརྒྱ་པས་ལྷག་ཆད་བསྐངས་ནས། བདག་བསྐྱེད་མི་དམིགས་པར་གྱུར་ཏེ་སྟོང་པའི་ངང་ལས། བཾ་ལས་ཆུའི་དཀྱིལ་འཁོར་སོགས་སྦྱིན་སྲེག་ལ་འཇུག དྲག་དམར་ལ་སྦྱར་ན། མཚམས་རོལ་རྗེས་ཀུན་བཟང་ནམ་མཁའ་སོགས་ནས་གང་ལ་གང་འདུལ་བྱེད་པར་ཤོག་ཡན་དང༌། བརྒྱུད་འདེབས། སྐྱབས་སེམས་ནས་བགེགས་གཏོར་བྱིན་གྱིས་བརླབས། ཧཱུཾ། ང་ནི་ཡཀྵ་སོགས་ནས། ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བླ་མ་རིག་འཛིན་ཆེན་པོའི་བསྐྱེད་རིམ་གྱི་སྒོ་ནས་ཧོ་མའི་ཆོ་ག་བྱ་ཡིས་སོགས་ནས། གྱུར་ཏ་རེ་ཞེས་པའི་བར་གྱིས་བགེགས་བསྐྲད། ཧཱུཾ། ཆོས་ཀུན་ཡེ་དག་སོགས་ཀྱིས་མཚམས་བཅད། དེ་ནས་བདག་བསྐྱེད་མངོན་རྟོགས་ནས་བཟུང་བཟླས་པ་ཡན་གྲུབ་པའི་མཐར། སྟོང་འགྱུར་དང་ཡི་གེ་བརྒྱ་པས་ལྷག་ཆད་བསྐངས་ནས། བདག་བསྐྱེད་མེ་ལོང་ལ་ཧད་བཏབ་པ་ལྟར་བསྡུས་ཏེ་སྟོང་པ་ཉིད་དུ་གྱུར། དེའི་ངང་ལས་བཾ་ལས་ཆུའི་དཀྱིལ་འཁོར་སོགས་སྦྱིན་སྲེག་ལ་འཇུག ལྷན་སྐྱེས་ལ་སྦྱར་ན། བདག་བསྐྱེད་གོང་ནོན་བཞིན་མགོན་པོའི་བླ་བརྒྱུད་ཚབ་ཏུ། སྙན་རྒྱུད་ཡབ་བཀའི་གསོལ་འདེབས་བཙུགས། བཟླས་པའི་མཐར་སུམྦྷ་ནིས་བསངས་ཆུ་དང་ཐུན་རྫས་སྒྲུབ་པ་སོགས་གོང་ནོན་ལྟར་ལས། བཀའ་བསྒོའི་སྐབས། བདག་རྡོ་རྗེ་འཛིན་པས་དཔལ་འཁོར་ལོ་སྡོམ་པའི་བསྐྱེད་རིམ་གྱི་སྒོ་ནས་ཧོ་མའི་ཆོ་ག་བྱ་བའི་དུས་འདིར་སོགས་ནས། བགེགས་གཏོར་མཚམས་བཅད་གོང་ནོན་བཞིན་གྲུབ་པའི་མཐར། ཡི་གེ་བརྒྱ་པས་ལྷག་ཆད་བསྐངས་ནས། བདག་བསྐྱེད་སྣོད་བཅུད་ཀྱི་སོགས་ནས་འོད་གསལ་བ་མངོན་དུ་བྱས་ཏེ། དེའི་ངང་ལས་བཾ་ལས་ཆུའི་དཀྱིལ་འཁོར། པཾ་ལས་པདྨའི་སྡོང་པོ། །ཨ་ལས་ཟླ་ཤེལ་གྱི་གདན་བཏིང་བ་ལ། ཨོཾ་ལས་རང་ཉིད་རྣམ་པར་སྣང་མཛད་སྐུ་མདོག་དཀར་པོ་འཁོར་ལོའི་དྲིལ་བུ་འཛིན་པ་འཁོར་ལོས་བསྒྱུར་བའི་རྒྱན་ཐམས་ཅད་ཀྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། ཞེས་བརྗོད་དོ། །གཉིས་པ་མདུན་བསྐྱེད་དང་འབྲེལ་སྐབས། བདེ་མཆོག་ལ། སྐྱབས་སེམས་ནས་བཟུང་མདུན་བུམ་འཇུག་བདག་བསྐྱེད་བཟླས་པའི་མཐར། དཀྱིལ་འཁོར་གྱི་ལྷ་ཚོགས་རྣམས་སོགས་ནས། མདུན་གྱི་དཀྱིལ་འཁོར་ལ་སྔར་བཞིན་དུ་བཞུགས་པར་གྱུར། ཞེས་པའི་མཚམས་ནས་སྦྱིན་སྲེག་ལ་འཇུག དེ་ཡང་བདག་བསྐྱེད་བསྡུ་མི་དགོས་པའི་དབང་གིས། བཾ་ལས་ཆུའི་སོགས་རྣམ་པར་སྣང་མཛད་ཀྱི་སྐུར་བསྐྱེད་མི་དགོས། ལས་ཐམས་ཅད་པས་བསངས་གཏོར་བྱ་བ་ནས་འཇུག་པའི་དམིགས་བསལ་དང༌། དེ་བཞིན་བླ་མཆོད་དང་ཚེ་དཔག་མེད་སོགས་ལའང་བདག་མདུན་བུམ་གསུམ་དབང་ཆོག་དང་བཅས་པ་གྲུབ་མཚམས་སུ། བདག་བསྐྱེད་མི་བསྡུ་བར་བསངས་གཏོར་ནས་འཇུག་པའི་ཁྱད་པར་ཙམ་མོ། །གསུམ་པ་རབ་གནས་དང་འབྲེལ་སྐབས་དང་ཀྱང་དེ་དང་འདྲ་བ་ལས། འཇུག་མཚམས་ཞི་བ་ལ་རྗེས་ཆོག་གི་མཇུག་ནས་དང༌། རྒྱས་པ་ལ་མཆོད་བསྟོད་ཀྱི་མངའ་དབུལ་གྲུབ་ནས་དང༌། དབང་ལ་ལྷ་དབང་གྲུབ་པའི་མཚམས་ནས་དང༌། དྲག་པོ་ལ་སྦྱང་བ་རྣམས་གྲུབ་པའི་མཚམས་འཇུག་པའི་ཁྱད་པར་རོ། །དེ་ནས་རྫས་གཉིས་ལ་གཞུང་སོ་སོའི་ལས་ཐམས་ཅད་པའི་སྔགས་བཟླ་ཞིང་ཀུ་ཤའི་ཆུན་པོས་བསངས་གཏོར་བྱས། སྤོས་ཀྱིས་བདུག ཆུ་གསུམ་སྒྲུབ་སྔགས། རང་གཞུང་ལྷའི་གཙོ་སྔགས་ཀྱི་མཐར། བདག་སོགས་སེམས་ཅན་ཐམས་ཅད་ཀྱི་ནད་གདོན་སྡིག་སྒྲིབ་ཐམས་ཅད་ཤཱིནྟཾ་ཀུ་རུ་སྭཱ་ཧཱ། ཞེས་བཏགས་པ་ལན་བདུན་བཟླ། ཉེར་སྤྱོད་ལྔ་ཧཱུཾ་ལས་བྱུང་བར་གྱུར། ཞེས་བྱིན་གྱིས་བརླབས། གདན་གཞིར་གསུངས་པ། ཨོཾ་སྭཱ་ཧཱས་རྫས་བཀྲུས། ཨོཾ་ཨཱཿསྭཱ་ཧཱས་ཡམ་ཤིང༌། ཨོཾ་ཤྲཱི་སྭཱ་ཧཱས་ཞུན་མར། ཨོཾ་ཛྲཾ་སྭཱ་ཧཱས་འབྲུ་རྣམས། ཨོཾ་ཀུ་རུ་ཀུ་རུ་སྭཱ་ཧཱས་དེ་ལས་གཞན་པ་རྣམས་སྦྱངས། སྔགས་འདི་རྣམས་ལན་གསུམ་རེ་བརྗོད་དུས་གཞན་ལུགས་ལ་རྡོ་རྗེ་རྩེ་གཅིག་པའི་ཕྱག་རྒྱས་སྦྱང་བར་མཛད་ཀྱང༌། རང་ལུགས་ལ་དགང་གཟར་དང་བླུགས་གཟར་ཁ་སྦྱར་ཏེ་མཛད་པར་སྣང་ངོ༌། །ཨོཾ་ཨཱཿཧཱུཾ་བཟླ། ལྷ་རྫས་རྣམས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩིར། ཡམ་ཤིང་བྱང་ཆུབ་ཀྱི་ཤིང་དུ་གྱུར། ཞེས་བརྗོད། དེ་ནས་ཀུ་ཤ་ལས་ཐམས་ཅད་པས་བསངས་གཏོར་བྱས་གཡས་བསྐོར་དུ། ཀུ་ཤ་འདི་ནི་གཙང་ཞིང་དགེ །ས་ལས་སྐྱེས་པའི་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །བགེགས་རྣམས་ཞི་བར་མཛད་དུ་གསོལ། །ཨོཾ་བཛྲ་སཏྭ་ཨཱཿ ལན་གསུམ་བཟླས་པས་རང་གི་གཡོན་ཕྱོགས་ནས་རྩེ་ཤར་དུ་བསྟན་ནས་བཀྲམ། བྲམ་ཟེའམ་དགེ་འདུན་གྱི་ཚང་མང་ངམ། དགེ་སྡིག་གང་ཡང་མི་བྱེད་པའི་ས་ནས་སམ། གཙུབས་ཤིང་ལས་བྱུང་བའི་མེ་བླངས། མེ་དེ་ལས་ཐམས་ཅད་པས་བསངས། ཐབ་ཀྱི་བུད་ཤིང་གི་དབུས་སུ་རྩ་སྐམ་པོའི་ཚང་བུ་ཤིང་གཞོགས་དང་ལྷན་ཅིག་ཤར་ལྷོའི་ཕྱོགས་ནས། ཨོཾ་ཛྭ་ལ་ཛྭ་ལ་ཧཱུཾ། ཞེས་ལན་གསུམ་བརྗོད་ཅིང་རླུང་གཡབ་ཀྱིས་སྤར། ཨོཾ་བྷྲཱུཾ་སྭཱ་ཧཱ་ཞེས་རིགས་ཀྱི་སྙིང་པོའམ། ཨོཾ་ལན་བདུན་བཟླས། མར་གྱི་དགང་བླུགས་བདུན་བླུགས་པས་ལེགས་པར་སྤར། དེ་ནས་ལས་ཐམས་ཅད་པས་ཐབ་བསངས། བྷཱུཾ་ལས་ཞི་བའི་ཐབ་ཁུང་དཀར་པོ་ཟླུམ་པོ་རྒྱའི་ཕྱེད་ཀྱི་དཔངས་དང་ལྡན་པ་ཁ་ཁྱེར་རྡོ་རྗེ་རྩེ་གསུམ་པས་བསྐོར་བ་ལྟེ་བར་ཆོས་འབྱུང༌། དེའི་དབུས་སུ་པདྨ་དཀར་པོའི་ལྟེ་བར་རཾ་ལས་སྐྱེ་པའི་ཞི་བའི་མེ་ལྷ་པཱ་བ་ཀ་ཟླ་བ་ཆུ་ཤེལ་གྱི་མདོག་ཅན་ཤིན་ཏུ་ཞི་བའི་སྙེམས་དང་ལྡན་པ། དྲང་སྲོང་གི་ཆ་བྱད་ཅན་ཕྱག་བཞི་གཡས་གཉིས་རྡོ་རྗེ་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་བ་སྤྱིར་བླུགས་འཛིན་ཅིང༌། རྒྱན་དང་ན་བཟའ་དང་མཆོད་ཕྱིར་ཐོགས་དཀར་པོ་ཅན་འོད་ཟེར་དཀར་པོ་འཕྲོ་བས་ནད་ལ་སོགས་པ་སེལ་བར་བྱེད་པ་སེམས་དཔའི་སྤྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེའི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་ནས། །འདི་ཉིད་དུ་ནི་ཉེ་བར་མཛོད། །བདག་བསྐྱེད་ཀྱི་ཐུགས་ཀའི་འོད་ཟེར་ལྕགས་ཀྱུ་ལྟ་བུས་འཇིག་རྟེན་གྱི་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་མེའི་ལྷ་པཱ་བ་ཀ་དྲང་སྲོང་གི་འཁོར་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར། ཨོཾ་ཊཀྐི་ནི་པཱ་བ་ཀ་ཧཱུཾ་ཛའམ། ཨོཾ་ཨགྣ་ཡེ། ཨཱ་དི་བྱ། ཨཱ་དི་བྱ། ཨཱ་བེ་ཤ། མ་ཧཱ་ཤྲི་ཡེ། ཧ་བྱ་ཀ་བྱ་མ་ཧཱ་ན་ཡ་སྭཱ་ཧཱ། ཞེས་བརྗོད་པས་སྤྱན་དྲངས། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམ་བྷ་ནིས་བསྐྲད་ཡུངས་ཐུན་གྱིས་བྲབས། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣེ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་སུ་མར་ཁུ་འབུལ། དེ་ནས་ཨོཾ་ཨརྒྷཾ་པྲཱ་ཏིཙྪ་སྭཱཧཱ། མཆོད་ཡོན་ཐུགས་ཀར་ཕུལ། ཐོག་མཐའ་འདྲ། པྲོཀྐཥ་ཎཾ་བསངས་གཏོར་སྐུ་ལ་ཕུལ། ཨཉྩ་མཱ་ནཾ་ཞལ་ཕྱག་བསིལ། པཱ་དྱཾ་ཞབས་བསིལ་ནས། པུཥྤེ་དབུ་དང༌། དྷཱུ་པེཤངས། ཨ་ལོ་ཀེ་སྤྱན། གནྡྷེ་ཐུགས། ནཻ་ཝི་དྱ་ཞལ། ཤཔྟ་སྙན་ལ་ཕུལ་ཏེ། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པ། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེ་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པ་རིལ་བ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །དཀར་ཞིང་ཞི་བའི་ཉམས་དང་ལྡན། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་དཀར་ཞིང་མཛེས་པས་བརྒྱན། །ཕྱོགས་བཅུར་འོད་ཟེར་བསིལ་བ་ཡི། །ནད་དང་གདོན་ལ་སོགས་པ་འཇོམས། །འགྲོ་བའི་སྡུག་བསྔལ་ཞི་མཛད་པ། །པཱ་བ་ཀ་ལ་ཕྱག་འཚལ་ལོ། །ཞེས་བསྟོད། ལག་པ་གཡོན་འཇིག་རྟེན་པའི་ཁུ་ཚུར་དུ་བྱས་པའི་གཡས་པ་འབར་བ་ལྟར་བྱས་པ་བསྟན། གུར་ལས་གསུངས་པ། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚྀ་ཧཱུཾ་ཕཊ་དྲྀཥྱ་ཛཿཧཱུཾ་བཾ་ཧོཿས་མ་ཡ་སྟྭཾ། ས་མ་ཡ་སྟྭཾ་ཨ་ཧཾ། ཞེས་ལན་གསུམ་བརྗོད་པས། མེ་ལྷ་དམ་ཚིག་ལ་གནས་ཏེ་ཞི་བའི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་གཡོན་པའི་ཁུ་ཚུར་མཐེ་བོང་གིས་ཕྱི་མནན་པ་མཛུབ་མོ་སྒྲེང་པས་དགང་གཟར་བཟུང་བའི་མཛུབ་མོའི་སྟེང་དུ་གཡས་པ་དེ་ལྟ་བུས་བླུགས་གཟར་བཟུང་བ་བཞག་པ་བྱང་ཆུབ་མཆོག་གི་ཁུ་ཚུར་ཞེས་བྱ་བས་བཟུང༌། གྲུ་མོ་པུས་མོའི་ཕྱིར་མི་འདའ་བས། དགང་གཟར་དང་བླུགས་གཟར་གྱི་ཁ་ལ། ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷ་ཞལ་ཅུང་ཟད་གདངས་པའི་ལྗགས་རྩེར་རཾ་གྱིས་མཚན་པར་གྱུར། ཞེས་བརྗོད། དགང་གཟར་མར་ཁུས་བཀང་སྟེ། རང་གི་སྡིག་པ་ཞི་བའི་དོན་ཡིན་ན། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བི་གྷྣཾ་མ་མ་སརྦ་སཏྭ་སརྦ་པཱ་པཾ་ཤཱིནྟིཾ་ཀུ་རུ་སྭཱ་ཧཱ། དེ་ཡང་སྤྱིར་བཏང་མ་མ་སརྦ་ས་ཏྭ་སརྦ་པཱ་པཾ་ཞེས་པ་བདག་སོགས་སེམས་ཅན་ཐམས་ཅད་ཀྱི་སྡིག་པ་ཐམས་ཅད་ཅེས་པའི་དོན་ཅན་འདི་ལྟ་བུར་འོས་ཤིང༌། དམིགས་བསལ་ནད་ཞི་བའི་དོན་ཡིན་ན། མ་མ་སརྦ་སཏྭ་སརྦ་རོ་གཾ་ཤཱནྟིཾ་ཀུ་རུ་སྭཱ་ཧཱ། ཞེས་དང༌། དེ་བཞིན་རིམས་ནད་ཞི་བའི་དོན་ཡིན་ན། སརྦ་ཛྭ་རཾ་ཞེས་དང༌། བགེགས་ཞི་བ་ལ། སརྦ་བིགྷྣཾ་ཞེས་དང༌། གནོད་པ་ཞི་བ་ལ། སརྦ་ཨ་པ་ཀ་ཏཾ་ཞེས་དང༌། ལས་ཀྱི་སྒྲིབ་པ་ཞི་བ་ལ། སརྦ་ཀརྨ་ཨ་བ་ཎཾ་ཞེས་སྦྱར་ཏེ་སྤྱི་བསྐོས་ཀྱི་ཚུལ་དུ་མར་ཁུ་ལན་བདུན་གཡས་བསྐོར་གྱིས་ཕུལ། དེ་ནས་ཐོག་མར་ཡམ་ཤིང་དབུས་ནས་ལག་པ་གཉིས་ཀྱི་མིང་མེ་དང་མཐེ་བོང་གིས་བཟུང་སྟེ། ཀུ་ཤ་ལའང་འདྲ། དེ་གཉིས་འོད་ཀྱི་དཀྱིལ་འཁོར་ལ་འབུལ། དེ་ཡང་འབྲུ་གསུམ་སྔོན་དུ་བཏང་ནས་སྔར་གྱི་སྔགས་དེའི་མཐའ་ལ་ལྷ་རྫས་ཀྱི་སྔགས་དང་ལས་བཞི་སོ་སོའི་སྔགས་སྦྱར་བས་འབུལ་བར་བྱ་སྟེ། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨི་ཀུ་རུ་སརྦ་དུཥྚཾ་བིགྷྣཾ། ཨོཾ་བོ་དྷི་བྲྀཀྵ་ཡ་སྭཱཧཱ། མ་མ་སརྦ་ས་ཏྭ་སརྦ་པཱ་པཾ་ཤཱནྟིཾ་ཀུ་རུ་སྭཱཧཱ། ཞེས་ཡམ་ཤིང་ཕུལ། དེ་བཞིན་ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་སོགས་ནས། ཨོཾ་ཨགྣ་ཡེ་སྭཱཧཱ། མ་མ་སརྦ་སཏྭ་སརྦ་པཱ་པཾ་ཤཱིནྟཾ་ཀུ་རུ་སྭཱཧཱ། ཞེས་མར་ཁུ་ཕུལ། དེ་བཞིན་དུ་ཏིལ་ལ། ཨོཾ་ཨཱཿཧཱུཾ་སོགས་ནས། ཨོཾ་སརྦ་པཱ་པཾ་ད་ན་བཛྲ་ཡ་སྭཱཧཱ། མ་མ་སརྦ་སོགས་སྦྱར། ཡུངས་ཀར་ལ། ཨོཾ་ཨཱཿཧཱུཾནས། ཨོཾ་སརྦ་ཨརྠ་སིདྡྷི་ཡེ་སྭཱཧཱ། མ་མ་སརྦ་སོགས་སོ། འབྲས་ལ། ཨོཾ་ཨཱཿཧཱུྃ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ། ཨོཾ་བཛྲ་པུཥྚ་ཡེ་སྭཱཧཱ། མ་མ་སརྦ་སོགས་སོ། །འབྲས་སོ་བ་ལ། ཨོཾ་ཨཱཿཧཱུྃ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ། ཨོཾ་བཛྲ་བི་ཛ་ཡེ་སྭཱཧཱ། མ་མ་སརྦ་སོགས་སོ། །ནས་ལ། ཨོཾ་ཨཱཿཧཱུཾ་ནས། ཨོཾ་མ་ཧཱ་བཻ་གཱ་ཡེ་སྭཱཧཱ། མ་མ་སརྦ་སོགས་སོ། །སྲན་མ་ལ། ཨོཾ་ཨཱཿཧཱུཾ་ནས། ཨོཾ་མ་ཧཱ་བ་ལཱ་ཡ་སྭཱཧཱ། མ་མ་སརྦ་སོགས་སོ། གྲོ་ལ། ཨོཾ་ཨཱཿཧཱུཾ་ནས། ཨོཾ་བཛྲ་གྷསྨཱ་རི་སྭཱཧཱ། མ་མ་སརྦ་སོགས་འབྲུ་རྣམས་ཕྱག་ཏུ་ཕུལ། ཞོ་ཟན་ལ། ཨོཾ་ཨཱཿཧཱུཾ་ནས། ཨོཾ་སརྦ་སཾ་པ་དེ་སྭཱཧཱ། མ་མ་སརྦ་སོགས་ཞལ་དུ་འབུལ། འོ་མ་སྦགས་པའི་དཱུར་བ་མཐེབ་སྲིན་གྱིས་བླངས་ལ། ཨོཾ་ཨཱཿཧཱུཾ་ནས། ཨོཾ་བཛྲ་ཨ་ཡུ་ཥེ་སྭཱཧཱ། མ་མ་སརྦ་སོགས་འོད་ལ་ཕུལ། ཏིལ་མར་གྱིས་བྱུགས་པའི་ཀུ་ཤ་བླངས་ལ། ཨོཾ་ཨཱཿཧཱུཾནས། ཨོཾ་ཨ་པྲ་ཏི་ཧ་ཏ་བཛྲ་ཡ་སྭཱཧཱ། མ་མ་སརྦ་སོགས་འོད་ལ་ཕུལ། བིལ་བ་དང་སྟར་ཁ་ཕུལ་ན། ཨོཾ་ཨཱཿཧཱུཾ་ནས། ཨོཾ་མ་ཧཱ་ཤེས་པ་ཡེ་སྭཱཧཱ། མ་མ་སརྦ་སོགས་ཞལ་དུ་ཕུལ། སྨན་ལ། ཨོཾ་ཨཱཿཧཱུཾ་ནས། ཨོཾ་ཨོ་ཥ་དྷི་སྭཱ་ཧཱ། མ་མ་སརྦ་སོགས་ཞལ་དུ་འབུལ། མེ་ཏོག་ལ། ཨོཾ་ཨཱཿཧཱུཾ་ནས། ཨོཾ་བཛྲ་པུཥྤེ་སྭཱཧཱ། མ་མ་སརྦ་སོགས་དབུ་ལ་འབུལ། སོ་རྩི་ལ། ཨོཾ་ཨཱཿཧཱུཾ་ནས། ཨོཾ་ཏམྦུ་ལི་སྭཱཧཱ། མ་མ་སརྦ་སོགས་ཚེམས་ལ་ཕུལ། གོས་ཐུང་ལ། ཨོཾ་ཨཱཿཧཱུཾནས། ཨོཾ་བཛྲ་ཝསྟྲ་ཡེ་སྭཱཧཱ། མ་མ་སརྦ་སོགས་སྐུ་ལ་ཕུལ། དེ་ཡང་རེ་རེ་བཞིན་བདུན་ནས་སྟོང་ལ་སོགས་པའི་བར་དུ་ཕུལ་བའི་མཐར། དྲང་སྲོང་ཆེན་པོ་ཁྱེད་ལ་སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་དམ་ཚིག་ཉམས་ཆག་མཐོ་རིས་དང་ཐར་པ་དང་ཐམས་ཅད་མཁྱེན་པར་འགྱུར་བ་ལ་བར་དུ་གཅོད་པ་ཐམས་ཅད་ཉེ་བར་ཞི་བར་མཛད་དུ་གསོལ། ཞེས་འདོད་དོན་གསོལ། སླར་ཡང་ཆུ་བཞི་ཉེར་སྤྱོད་འབུལ་བར་བྱ་སྟེ། ཨོཾ་ཨརྒྷཾ་པྲ་ཏཱིཙྪ་སྭཱཧཱ། དེ་བཞིན་པྲོཀྵ་ཎཾ༴། ཨཉྩ་མཱ་ནཾ༴། པཱདྱཾ༴། པུཥྤེ་སོགས་ཀྱིས་མཆོད། བླ་མེད་ལ་ཆང་གི་མཆོད་པ་ཡང་བྱ་སྟེ། སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། ཞེས་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེའི་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམ་པར་གྱུར་པའི་དབུས་སུ། ཞེས་པའི་མཚམས་སུ་ལས་གཞུང་གང་དང་འབྲེལ་བའི་དཀྱིལ་འཁོར་རྟེན་བརྟེན་པར་བཅས་བསྐྱེད་པ་སྟེ། བདེ་མཆོག་ལ། ཡཾ་རཾ་བཾ་ལཾ་སོགས་ནས་མདུན་བསྐྱེད་བཞིན་བསྐྱེད་ནས་སྤྱན་འདྲེན་གྱི་བཛྲ་ས་མ་ཛཿཞེས་པའི་བར་དེ་ནས་ཕྱི་འབྲང་བསྐྲད། ཇི་ལྟར་བལྟམས་པ་ནས་དབུ་བརྒྱན་པར་གྱུར། ཞེས་པའི་མཚམས་སུ། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་བྱོན་སྐྱེམས་མར་ཁུ་ལན་བདུན་ཕུལ། རྣལ་འབྱོར་བདུད་རྩི་སོགས་ནསབདག་ཕྱག་འཚལ་གྱི་བར་བརྗོད། དེ་ནས་མཆོད་པ་ཨོཾ་ཨཱཿཧཱུཾ་པྲོ་ཀྐཥ་ཎཾ་པྲ་ཏིཙྪ་ཧཱུཾ་སྭཱཧཱ། དེ་བཞིནཨརྒྷཾ། ཨཉྩ་མཱ་ནཾ། པཱ་དྱཾསྟེ་ཆུ་བཞི་སྔོན་དུ་བཏང་ནས། ཕྱི་མཆོད་དཀྱིལ་འཁོར་ཀུན་ཏུ་དང་ཞིང་འདི་རྒྱལ་སྲིད། ནང་མཆོད་རྒྱལ་བ་ཀུན་གྱི་དང༌། གསང་མཆོད་ལྕགས་ཀྱུ་ལྔ་དང་ནས་བདུད་རྩི་ཕུལ། དེ་ཁོ་ནའི་མཆོད་པ་མཛེས་མ་འདི་དག་གིས་མཆོད། བཅོམ་ལྡན་མགོན་པོ་སོགས་ཀྱིས་བསྟོད་པར་བྱའོ། །བླ་མཆོད་ལ། སྟོང་པ་ཉིད་ཨེ་ཡིག་གི་རང་བཞིན་སོགས་ནས་སྟེང་གི་ནམ་མཁར་ཕེཾ། ཞེས་པའི་བར་དང༌། དེ་ནས་འགྲོ་མགོན་ཐུགས་རྗེ་མའི་ས་མ་ཡ་སྟྭཾ་ནས་སྤྱན་འདྲེན་བྱ། དེ་ནས་ཕྱི་འབྲང་བསྐྲད། བཛྲ་ཨངྐུ་ཤ་ཛཿསོགས་ནས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། །མགོན་པོ་འདི་ནི་བྱོན་པ་ལེགས་སོགས་ནས། རྡོ་རྗེ་ཅན་ཞབས་པད་ལ་བདུད་ཅེས་ཕྱག་འཚལ། མཆོད་པ་ཆུ་བཞི་སྔོན་དུ་བཏང་ནས། པདྨ་ཨུཏྤལ་ནས་བཟུང་མཆོད་བསྟོད་ཡོངས་རྫོངས་གནང་བའམ། བསྡུ་ན་ཆུ་གཉིས་སྔོན་དུ་བཏང་ནས་ཡན་ལག་བརྒྱད་ལྡན་མས་མཆོད། དབང་བོ་ཚིམ་ཞིང་ནས་བདུད་རྩི་ཕུལ། སྙིང་རྗེ་ཆེན་པོས་བསྟོད་པར་བྱའོ། །ཚེ་དཔག་མེད་ལ། ཟླ་གམ་སྨུག་ནག་དཀྱིལ་འཁོར་དུ་སོགས་ནས། མངོན་པར་རོལ་པས་གཤེགས་སུ་གསོལ། ཞེས་པའི་བར་མདུན་བསྐྱེད་བཞིན་བྱེད་ཏེ། ཕྱིར་འབྲང་བསྐྲད། ཛཿཧཱུཾ་བཾ་ཧོཿགཉིས་མེད་གྱུར་སོགས་ནས། རང་རིགས་རྣམས་ཀྱི་བདག་པོར་བཞུགས་ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་གཉིས་སྔོན་ཏུ་བཏང་ནས། ཀུན་ཏུ་བཟང་པོ་སོགས་ཀྱིས་མཆོད། བདུད་རྩི་ལྔ་དང་ཞེས་པའི་མཚམས་སུ་བདུད་རྩི་ཕུལ། འཆི་མེད་དབང་པོ་སོགས་ཀྱིས་བསྟོད་པར་བྱའོ། །དྲག་དམར་ལ། རིག་འཛིན་ཆེན་པོ་པདྨ་དྲག་པོ་རྩལ་སོགས་ནས། དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །ཞེས་པའི་མཚམས་སུ་ཕྱིར་འབྲང་བསྐྲད། ཞེས་གསོལ་བ་བཏབ་པས་སོགས་ནས་ཆ་ལུགས་ཅན་དུ་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་བཞི་སྔོན་དུ་བཏང་ནས། ལྷ་རྫས་མེ་ཏོག་མས་མཆོད། མྱོས་བྱེད་དཔའ་བོའི་ནས་སྨན་རཀ་གཏོར་གསུམ་ཕུལ། སྣང་བ་མཐའ་ཡས་མས་བསྟོད་པར་བྱའོ། །ལྷན་སྐྱེས་ལ། སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་བཅོམ་ལྡན་དཔལ་འཁོར་ལོ་སྡོམ་པ་སོགས་ནས། ཡན་ལག་ཐམས་ཅད་ཕཊ་ཕཊ། ཕེཾ་ཕེཾ་ཕེཾ་ནས་སྤྱན་འདྲེན་བྱ། ཞེས་ཡེ་ཤེས་ཀྱི་འཁོར་ལོ་སོགས་ནས་བཛྲ་ས་མཱ་ཛཿཞེས་པའི་མཚམས་སུ་ཕྱི་འབྲང་བསྐྲད། ཛཿཡེ་ཤེས་པ་སོགས་ནས་ཡུམ་ལ་རྣམ་པར་སྣང་མཛད་ཀྱིས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། རྣལ་འབྱོར་བདུད་རྩི་མི་དགོས། མཆོད་པ་ཆུ་བཞི་སྔོན་དུ་བཏང་ནས། དཀྱིལ་འཁོར་ཀུན་ཏུ་དང༌། རྒྱལ་བ་ཀུན་གྱིས་དང༌། ལྕགས་ཀྱུ་ལྔ་དང་ནས་བདུད་རྩི་ཕུལ། ལྷ་དང་མི་ཡི་སོགས་ཀྱིས་མཆོད། ཁྱོད་ནི་རྣལ་འབྱོར་མས་བསྟོད་པར་བྱའོ། །ཡང་མདུན་བསྐྱེད་དང་འབྲེལ་བའམ། རབ་གནས་དང་འབྲེལ་བའི་ཚེ་དམིགས་བསལ། སྤྱན་འདྲེན་མ་རན་ཙམ་ནས་ལས་རྡོར་གྱིས་དཀྱིལ་འཁོར་ལས་མེ་ཏོག་གི་ཚོམ་བུ་དར་ལམ་རོལ་མོ་དང་བཅས་སྤྱན་དྲངས་ལ། སྤྱན་འདྲེན་གྱི་རོལ་མོ་རྫོགས་པ་དང་བླ་མས་མེ་ཏོག་གི་ཚོམ་བུ་ཕྱག་ཏུ་བཞེས་ཏེ། རང་གཞུང་གི་ལྷ་གྲངས་དང་མཉམ་པའི་སྔགས་ཀྱིས་མེ་ཏོག་ཐབ་ཏུ་ཕུལ་བས་ལྷ་རྣམས་ཐབ་ཏུ་བསྐྱེད་པ་ལ་ཐིམ་པར་བསམ་སྟེ་སིལ་སྙན་བྱ། འདི་སྐབས་ཕྱི་འབྲང་བསྐྲད་པ་དང་ནམ་མཁར་མཆོད་པ་སོགས་མི་དགོས་པར་ཤེས་པར་བྱའོ། །དེ་ནས་དམ་ཡེ་བསྲེ་བ། དབང་བསྐུར་བ། བྱོན་སྐྱེམས་ཕུལ་བ། ཕྱག་འཚལ་བ། མཆོད་བསྟོད་བྱ་བ་རྣམས་སྔར་བཞིན་ནོ། །དེ་ལྟར་རབ་ཏུ་གནས་པའི་ཚེ་རྟེན་གང་ཡིན་པ་དེ་སྤྱན་དྲངས་ཤིང་མཆོད་བསྟོད་བྱས་ནས་དགང་བླུགས་མར་ཁུས་བཀང་བ་བཟུང་ནས། དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་སཏྭ་སརྦ་པཱ་པཾ་ད་ཧ་སྭཱཧཱ། ཞེས་མར་ཁུ་ལན་བདུན་ཕུལ་བས། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པར་ཞལ་གྱི་བཞེས། ཞི་བའི་ལས་བསྒྲུབ་པར་བཞེད་ནས་ཞི་བའི་ཉམས་འཛིན་པར་གྱུར། དེ་ནས་མེ་པྲ་བརྟག་ངན་ན་ལས་ཐམས་ཅད་པའི་སྔགས་ཀྱིས་མེ་དེ་ལ་བགེགས་བསྐྲད། ལྷ་གང་ཡིན་གྱི་གཙོ་བོའི་སྔགས་ཀྱིས་བསངས་གཏོར་བྱས། ཨོཾ་ཨགྣ་ཡེ་པཱ་བ་ཀ་བ་ས་ཨ་ཏི་ལཾ་ཀུ་སྭཱཧཱ། ཞེས་ལན་གསུམ་གྱིས་མར་གྱི་སྲེག་བླུགས་ཕུལ། དེ་ནས་འཇིག་རྟེན་ལས་འདས་པའི་སྲེག་བླུགས་འབུལ་བའི་ཐོག་མར་ཏིང་ངེ་འཛིན་ནི། ཨོཾ་ལས་བྱུང་བའི་ཆུའི་དཀྱིལ་འཁོར་དཀར་ཞིང་བསིལ་བའི་ཁར་སེངྒེ་པདྨ་ཟླ་བའི་གདན་ལ་བདག་སོགས་སེམས་ཅན་ཐམས་ཅད་གསལ་བ་ལ། བདག་གི་ཐུགས་ཀ་ནས་འཕྲོས་པའི་འོད་ཀྱིས་བསྐུལ་བས་མེ་དབུས་ཀྱི་ལྷ་རྣམས་ཀྱི་སྐུ་ལས་སྤྲུལ་པ་དཔག་ཏུ་མེད་པ་བཀྱེ། བུམ་པ་བདུད་རྩིས་གང་བའི་ཆུས་ཕྱི་ནང་བཀྲུས་པས་ནད་ལ་སོགས་པ་ཞི། མངོན་པར་འདོད་པ་ཐམས་ཅད་སྒྲུབ་སྤྲུལ་པ་རང་ལ་འདུས་པར་གྱུར། ཞེས་བརྗོད། དེ་ནས་གཞུང་གང་ལ་བརྟེན་པའི་ལྷའི་སྔགས་ཀྱིས་མར་ཁུ་ལན་བདུན་སྤྱི་བསྐོས་སུ་ཕུལ། རྫས་རྣམས་ཡི་གེ་གསུམ་སྔོན་དུ་འགྲོ་བས་ལྷ་སྔགས་དང་རྫས་སྔགས་ཀྱི་སྤེལ་ཚིག་ལས་སོ་སོའི་སྔགས་བཅས་འབུལ་བ་སྟེ། དེ་ཡང་བདེ་མཆོག་ལྟ་བུ་ལ་དཔེར་མཚོན་ན། ཨོཾ་ཨཱཿཧཱུཾ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ནས་བཻ་རོ་ཙ་ནཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་པྲིཀྵ་སྭཱཧཱ། མ་མ་སརྦ་ས་ཏྭ་སརྦ་པཱ་པཾ་ཤཱནྟི་ཀུ་རུ་སྭཱཧཱ། དེ་བཞིན་ལྷ་མོ་རྣམས་ལ། ཨོཾ་ཨཱཿཧཱུཾ། ཌཱ་ཀི་ནི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་བྲྀཀྵ་སྭཱཧཱ། མ་མ་སརྦ་སཏྭ་སོགས་སྦྱར། དེ་བཞིན་བླ་མཆོད་སོགས་གཞན་ལ་གཙོ་སྔགས་མ་གཏོགས་འཁོར་སྔགས་མེད་པས་དེས་མཚོན་ཏེ་ཤེས་པར་བྱ། འབུལ་བའི་ཁྱད་པར་ཡམ་ཤིང་སོགས་འོད་ལ་འབུལ། འབྲུ་རྣམས་ཕྱག་ཏུ་དང༌། ཞོ་ཟན་སོགས་ཞལ་དུ། མེ་ཏོག་དང་གོས་ཟུང་སྐུ་ལ་འབུལ། དམིགས་བསལ། ཡམ་ཤིང་གིས་གཟི་བརྗིད་འཕེལ་བར་བྱེད། མར་ཁུས་འབྱོར་པ་སྤེལ་བར་བྱེད། ཏིལ་གྱིས་སྡིག་པར་སྲེག་པར་བྱེད། ཡུངས་ཀར་གྱིས་བགེགས་ཞི་བར་བྱེད། འབྲས་ཀྱིས་ལོངས་སྤྱོད་རྒྱས་པར་བྱེད། སོ་བས་ནོར་འབྲུ་འགུགས་པར་བྱེད། ནས་ཀྱིས་སྟོབས་ཤུགས་རྒྱས་པར་བྱེད། སྲན་མས་སྟོབས་ཆེ་བར་བྱེད། གྲོ་ཡིས་ནད་འཇོམས་པར་བྱེད། ཞོ་ཟན་གྱིས་ཟས་ནོར་རྒྱས་པར་བྱེད། དཱུར་བས་ཚེ་འཕེལ་བར་བྱེད། ཀུ་ཤས་ཐམས་ཅད་སྲུང་བར་བྱེད། བིལ་བས་བསམ་དོན་གྲུབ་པར་བྱེད། སྨན་གྱིས་ནད་མེད་པར་བྱེད། མེ་ཏོག་གིས་གཟུགས་བཟང་བར་བྱེད། སོ་རྩིས་རོ་གསལ་བར་བྱེད། གོས་ཟུང་གིས་གོས་རྒྱན་ཕུན་སུམ་ཚོགས་པར་བྱས་པ་སྟེ་བྱེད་ལས་སོ་སོར་དམིགས་ཏེ་དབུལ་བར་བྱའོ། །གཙོ་བོ་ལ་བརྒྱ་ཕྲག་སོགས་ཅི་རིགས་དང་འཁོར་ལ་དེའི་བཅུ་ཆ་བཅས་ཕུལ། རྫས་ཐམས་ཅད་གྲུབ་པའི་མཐར། འདོད་དོན་གསོལ་བ་སྟེ། བདེ་མཆོག་ལ། བཅོམ་ལྡན་འདས་དཔལ་འཁོར་ལོ་སྡོམ་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ལ། ཞེས་དང༌། བླ་མཆོད་ལ། བླ་མ་རིགས་དྲུག་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ལ། ཞེས་དང༌། ཚེ་དཔག་མེད་ལ། བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ལ། ཞེས་དང༌། དྲག་དམར་ལ། བླ་མ་རིག་འཛིན་ཆེན་པོའི་ལྷ་ཚོགས་རྣམས་ལ། ཞེས་དང༌། ལྷན་སྐྱེས་ལ། དཔལ་འཁོར་ལོ་སྡོམ་པའི་ལྷ་ཚོགས་རྣམས་ལ། ཞེས་སོ་སོའི་འཕྲོར། སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་དམ་ཚིག་ཉམས་ཆག་མཐོ་རིས་དང་ཐར་དང་ཐམས་ཅད་མཁྱེན་པར་འགྱུར་བ་ལ་བར་དུ་གཅོད་པ་ཐམས་ཅད་ཉེ་བར་ཞི་བར་མཛད་དུ་གསོལ། ཞེས་དང༌། གདོན་བཟློག་པ་སོགས་ཀྱི་སྐབས་སུ། གཞན་ཡང་ལས་དང་ཉོན་མོངས་པའི་དབང་དེས་བྱུང་བས་གདོན་ཆེན་པོ་བཅོ་བརྒྱད་དང༌། བགེགས་རིགས་སྟོང་ཕྲག་བརྒྱད་ཅུ་ལྟས་ངན་པ་དང༌། ཡེ་འགྲོ་དང༌། ལོ་འདྲེན་དང༌། བཟའ་དང་རྒྱུ་སྐར་དང་བྱད་སྟིམས་དང༌། ཕ་རོལ་གྱི་རིག་སྔགས་ལས་གྱུར་པའི་གནོད་པ་ཐམས་ཅད་ཞི་བར་མཛད་དུ་གསོལ། མི་ཤིས་བ་བཟློག་ན། གཞན་ཡང་མེ་དང་ཆུ་དང་ས་གཡོ་བ་དང༌། རླུང་གིས་གནོད་པ་དང༌། ལོ་ཉེས་པ་དང༌། བཀྲ་མི་ཤིས་པ་དང༌། བྱུར་དང་སྐལ་བ་ངན་པ་དང༌། དབུལ་ཞིང་འཕོངས་པ་དང༌། དགྲའི་གནོད་པ་ལ་སོགས་པའི་འཇིགས་པ་བརྒྱད་དང༌། མུ་གེ་དང་ཕྱུགས་ནད་དང༌། འཆི་བའི་སྡུག་བསྔལ་དང༌། དེ་དག་གི་རྒྱུ་བསམ་སྦྱོར་ངན་པ་ཐམས་ཅད་ཞི་བར་མཛད་དུ་གསོལ། ཞེས་དང༌། བསྙེན་པའི་ཁ་སྐོང་གི་སྐབས་སུ། སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་གིས་བསྙེན་ཅིང་སྒྲུབ་པའི་དུས་སུ། ལུས་ལྷའི་ཕྱག་རྒྱ་ལས་གཡེལ་བ་དང༌། ངག་སྔགས་ཀྱི་བཟླས་བརྗོད་ཟུར་མ་ཕྱིན་པ་དང༌། ཡིད་ཏིང་ངེ་འཛིན་གྱི་སྤྲོ་བསྡུ་ཉམས་པ་ལ་སོགས་པ་སྐུ་གསུང་ཐུགས་ཀྱི་དམ་ཚིག་ལས་འགལ་བའི་སྡིག་པ་དང་སྒྲིབ་པ་སོགས་ནས་ཞི་བར་མཛད་དུ་གསོལ། ཞེས་བརྗོད་དོ། །དེ་ནས་བདག་བསྐྱེད་རྐྱང་བའི་དབང་དུ་བྱས་བ་ཡིན་ན་ཚོགས་དང་གཏོར་མ་ཡང་ཐབ་ཏུ་ཕུལ་ཞིང༌། རྗེས་ཆོག་གི་མཆོད་པ་ཡང་ཐབ་ཏུ་ཕུལ་གྲུབ་པ་ནས། མེ་ཏོག་དང་བཅས་པའི་ཐལ་མོ་སྦྱར་ནས། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིགས་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །དེ་ནས་བཛྲ་ས་ཏྭ་ཞེས་ལན་གསུམ་བརྗོད། ཐབ་ཀྱི་ཡེ་ཤེས་པ་རྣམས། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པར་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་གཤེགས། དམ་ཚིག་པ་རང་ལ་ཐིམ་པར་གྱུར། ཅེས་བརྗོད་དོ། །མདུན་བསྐྱེད་སོགས་ཀྱི་སྐབས་དང་འབྲེལ་ན། འདོད་གསོལ་གྱི་མཐར་གཙོ་བོ་བདག་ཅག་སོགས་དང༌། ཐབ་ཀྱི་ཡེ་ཤེས་པ་རྣམས། ཨོཾ། ཁྱེད་ཀྱི་སེམས་ཅན༴། རྗེས་སུ༴། དཀྱིལ་འཁོར་ཆེན་པོར་གཤེགས་ནས་ཀྱང༌། །ཇི་ལྟར་སྔར་བཞིན་བཞུགས་པར་མཛོད། །བཛྲ་མུཿཡེ་ཤེས་པ་དཀྱིལ་འཁོར་དུ་གཤེགས། །དམ་ཚིག་རང་ལ་ཐིམ་པར་གྱུར། ཞེས་བརྗོད། ཡང་རབ་གནས་ལ། གནས་བྱའི་ཐུགས་ཀར་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་གནས་བྱའི་ཐུགས་ཀར་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་པའི་མཚམས་ནས་ཚོམ་བུའི་རྟེན་དར་ལམ་བཏགས་ཏེ་དཀྱིལ་འཁོར་གདན་དྲངས་པ་དང་བཅས་སིལ་སྙན་བྱའོ། །དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། ཨོཾ་བཛྲ་ཨརྒྷཾ་སོགས་ཆུ་གསུམ་དང་ཉེར་སྤྱོད་ལྔས་མཆོད། ཨོཾ་བཛྲ་ཨ་ན་ལ་སོགས་ཀྱིས་སྲེག་རྫས་ལྷག་མ་ཡམ་ཤིང་ནས་བཟུང་གོས་ཟུང་གི་བར་ལན་རེ་བརྗོད་དེ་རིམ་པར་ཕུལ། བསྟོད་པ་ནི། འཇིག་རྟེན་དབང་ཕྱུག་ཚངས་པ་མགོན་གྱི་སྲས། །མེ་ལྷའི་རྒྱལ་པོ་ཊཀྐིས་དབང་བསྒྱུར་བ། །ཤེས་རབ་མཆོག་གི་ཉོན་མོངས་ཐམས་ཅད་བསྲེག །འཛིན་བྱེད་མེ་ལྷ་ཉིད་ལ་རྣམ་པར་འདུད། །ཞེས་བསྡུས་པ་འདིའམ། ཡང་ན་རྒྱས་བར་བྱེད་ན། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པར་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་གསོལ། །ཉེས་པའི་སྐྱོན་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད། དེ་ནས་ཡོན་བདག་གདོན་གྱི་སྲུང་བར་བྱ་དགོས་ན་དེའི་མཐེ་བོང་གཡས་པ་རང་གིས་བཟུང་སྟེ། ཐབ་ཁུང་ལ་ལན་གསུམ་བསྐོར་བ་བྱས་ལ། བླུགས་གཟར་དེའི་མགོ་ལ་གཡས་བསྐོར་དུ་བསྐོར་བས། བླུགས་གཟར་གྱིས་མར་ལན་བདུན་འབུལ་དུ་གཞུག ཧཱུཾ་བཟླས་པའི་སྲུང་སྐུད་དམར་པོས་དཔུང་པར་བཅིང༌། མེ་ལྷའི་ཞབས་དྲུང་ནས་བླངས་པའི་ཐལ་བ་ཅུང་ཟད་ཅིག་གིས་དཔྲལ་བར་ཐིག་ལེ་བྱས་ལ་བསང་གཏོར་གྱིས་བསྲུང༌། དེ་ནས་མེ་ལྷ་ལ་ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་ཕུལ་ལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། མ་འབྱོར་བ་དང་སོགས་ཀྱིས་ཉེས་པ་བཟོད་པར་གསོལ་ཏེ། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིང༌། །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། །ཞེས་བརྗོད། མདུན་བསྐྱེད་སོགས་དང་འབྲེལ་ན་ཚོགས་ལ་འཇུག བདག་བསྐྱེད་རྐྱང་པ་ཡིན་ན་བསྔོ་སྨོན་བཀྲ་ཤིས་ཀྱིས་མཐའ་བརྒྱན་པར་བྱའོ། །ཐལ་བ་ལ་སོགས་པ་ལེགས་པར་ཕྱག་ལ་ཕྱོགས་གཙང་ཞིང་དབེན་པར་བཞག་གོ །ཞི་བའི་སྦྱིན་སྲེག་གོ། ༈ །།ཕུན་སུམ་ཚོགས་པ་ཐམས་ཅད་རྒྱས་པར་བྱ་བའི་ཕྱིར། དགའ་བ་དང་ལྡན་པས་གཟའ་ཚེས་སྐར་མ་དུས་སྦྱོར་བཟང་པོའི་སྔ་དྲོ། ས་གཞི་སེར་པོའི་ཆ་གྲོང་ཁྱེར་སོགས་ཀྱི་བྱང་དུ། ས་ཆོག་སྔོན་དུ་འགྲོ་བས་ཐབ་ཁུང་རྒྱར་ཁྲུ་དོ། དཔངས་སུ་དེའི་ཕྱེད་ཟུར་བརྒྱད་པའམ་བཞི་བ། ནང་དུ་ཁྲུ་གང་འཐུར་དུ་བརྐོས་པ། ཁ་ནས་སོར་བརྒྱད་ཕྱིར་བསྐོར་བའི་ཕྱེད་ཁའི་འོག ཕྱེད་སྟེང་དུ་འཐོན་པ་ཁ་ཁྱེར་ཞེང་དཔངས་དང་མཉམ་པ། མཚན་མ་དེའི་ནང་ཁྱབ་པའི་འཁོར་ལོ་རྩིབས་བརྒྱད་སེར་པོ། དབུས་སུ་རྡོ་རྗེ་རིན་པོ་ཆེ་ཟུར་བརྒྱད་པ་བྲིས། ཁ་ཁྱེར་ལ་རིན་པོ་ཆེས་བསྐོར་བ་ཕྱིའི་གྲྭ་འདྲ། ས་སེར་འགིའུ་ཝང་གུར་གུམ་ལ་སོགས་པའི་དྲི་ཡི་ཁུ་བས་ཐབ་ཕྱི་ནང་སེར་པོར་བྱུགས། ནང་དུ་བུད་ཤིང་དགོན་པའི་ལྕི་སྐམ་མི་རུང་གཞན་ཞི་བ་གཞན་བརྩིག མེ་ཏོག་སེར་པོ་གཅལ་དུ་བཀྲམ། སྒྲུབ་པ་པོའི་གཡས་སུ་སྲེག་རྫས་ཡམ་ཤིང་ཞི་བ་ལྟ་བུ་ལ། ཤིང་དེའི་དབུས་ཀྱི་ཆ་ལས་བྱུང་བ་ཚད་ཁྲུ་གང་དྲི་སེར་པོའི་ཆུ་ཞོ་འོ་མ་མར་ལ་སྦགས་པ། མངར་གསུམ་གྱིས་བགོས་པ། མར་ཁུ། ཞོ་ཟན། རིན་པོ་ཆེ་ལྔ། བགོ་བ་བཟང་པོ་ལ་སོགས་པ། དགང་བླུགས། མཆོད་པ་ལས་མཐུན་གཡོན། རྣལ་འབྱོར་གྱི་ཡོ་བྱད་མདུན་ཟུར་དུ་བཀོད། བཟའ་བཏུང་ཞོ་ལ་སོགས་པ་ཕུན་སུམ་ཚོགས་པ། གོས་རྒྱན་སེར་པོ། སྟན་ཁྲིའུ་ཤིང་ལ་འཕོངས་བཞག རྐང་མགོ་མཐིལ་དུ་ཕབ་བ་གཤིབས། པུས་མོ་ཅུང་ཟད་སྐྱེད་པ་བཟང་པོའི་འདུག་སྟངས་སམ། ཡང་ན་ཁྲི་འཇམ་པོར་རྐང་པ་གཡས་པ་སེམས་དཔའི་སྐྱིལ་ཀྲུང་གིས་གནས་ནས་གཡོན་པ་འགྱིང་བ་དང་བཅས་པས་རབ་ཏུ་བརྐྱང་བ་རོལ་པའི་འདུག་སྟངས་གང་བདེས་ཁ་བྱང་དུ་བལྟས་འདུག་ནས། བཞིན་འཛུམ་པས་སྐྱབས་སེམས་སོགས་སྔོན་དུ་བཏང་ནས་བགེགས་ཞི་བའི་ཕྱིར་གཏོར་མ་སྦྱིན་བསྐྲད་དང་མཚམས་བཅད་བྱ། གཞུང་གང་ཡིན་གྱི་བདག་བསྐྱེད་བཟླས་པ་ཡན་གྲུབ་ནས་སྟོང་འགྱུར་དང་ཡི་གེ་བརྒྱ་པས་ལྷག་ཆད་བསྐང༌། བདག་བསྐྱེད་བསྡུས་དེ་ལས་ལངས་པའི་དུས་སུ། དེའི་ངང་ལས། ལཾ་ལས་སའི་དཀྱིལ་འཁོར། པཾ་ལས་པདྨ། མ་ལས་ཉི་མའི་གདན་ལ་ཏྲཾ་ལས་རང་ཉིད་རིན་ཆེན་འབྱུང་གནས་སྐུ་མདོག་སེར་པོ་རིན་པོ་ཆེ་ཆ་དགུ་པ་དང་རིན་པོ་ཆེའི་དྲིལ་བུ་འཛིན་པ་འཁོར་ལོས་བསྒྱུར་བའི་རྒྱན་ཐམས་ཅད་ཀྱིས་བརྒྱན་པ་རྡོ་རྗེ་སྐྱིལ་མོ་ཀྲུང་གིས་བཞུགས་པར་གྱུར། ཞེས་བརྗོད། དེ་ཡང་བདག་བསྐྱེད་རྐྱང་པའི་དབང་དུ་ཡིན་གྱི་མདུན་བསྐྱེད་སོགས་དང་འབྲེལ་ན་བདག་བསྐྱེད་བསྡུ་མི་དགོས་པའི་དབང་གིས་འདི་བསྐྱེད་མི་དགོས་སོ། །དེ་ནས་རྫས་གཉིས་ལས་ཐམས་ཅད་པས་བསངས། སྤོས་ཀྱིས་བདུགས། ཆུ་གསུམ་སྒྲུབ་སྔགས་ལས་གཞུང་གང་ཡིན་གྱི་ལྷ་འི་སྙིང་པོའི་སྔགས་ཀྱི་མཐར། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་འབྱོར་ཕུན་ཚོགས་ཐམས་ཅད་པུཥྚིཾ་ཀུ་རུ་ཨོཾ། ཞེས་ལན་བདུན་བཟླས། ཉེར་སྤྱོད་ལྔ་དང་རྒྱལ་སྲིད་བདུན་སོགས་ཧཱུཾ་ལས་བྱུང་བར་གྱུར། ཞེས་བྱིན་གྱིས་བརླབས། དགང་བླུགས་ཁ་སྦྱར་བ་བཟུང་སྟེ། ཨོཾ་སྭཱཧཱས་རྫས་བཀྲུ། ཨོཾ་ཨཱཿསྭཱ་ཧཱས་ཡམ་ཤིང༌། ཨོཾ་ཤྲཱི་སྭཱ་ཧཱས་ཞུན་མར། ཨོཾ་ཛྲིཾ་སྭཱཧཱས་འབྲུ། ཨོཾ་ཀུ་རུ་ཀུ་རུ་སྭཱཧཱས་གཞན་རྣམས་སྦྱངས། ཨོཾ་ཨཱཿཧཱུཾ་གིས་སྲེག་མཆོད་ཀྱི་རྫས་ཐམས་ཅད་སྦྱངས། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩིར། ཡམ་ཤིང་བྱང་ཆུབ་ཀྱི་ཤིང་དུ་གྱུར། ཞེས་བརྗོད། དེ་ནས་ཀུ་ཤ་ལས་ཐམས་ཅད་པས་བསངས། རྐེད་པའི་ཆ་ནས་མཐེབ་སྲིན་སྦྱར་བས་བཟུང་སྟེ། ཀུ་ཤ་འདི་ནི་གཙང་ཞིང་དགེ །ས་ལས་སྐྱེས་པ་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །ཕུན་ཚོགས་རྒྱས་པར་མཛད་དུ་གསོལ། །ཨོཾ་བཛྲ་སཏྭ་ཨཿཞེས་ལན་གསུམ་གྱིས། རང་གི་མདུན་ནས་རྩེ་བྱང་དུ་བསྟན་པས་ཐབ་ཀྱི་ཁ་ཁྱེར་ལ་གཡས་སྐོར་དང་ནང་དུའང་བཀྲམ། དེ་ནས་རྒྱལ་པོའམ་དགེ་འདུན་གྱི་ཚང་མང་ངམ། ཕྱུག་པོའི་ཁྱིམ་ནས་སམ། མེ་ཤེལ་ལས་བྱུང་བའི་མེ་བླངས། དེ་ལས་ཐམས་ཅད་པས་བསངས། ཐབ་ཀྱི་མེ་ཕྱོགས་ནས་ཨོཾ་ཛྭ་ལ་ཛྭ་ལ་ཧཱུཾ། ཞེས་ལན་གསུམ་བརྗོད་པས་བཅུག རླུང་གཡབ་ཀྱིས་སྤར། ཨོཾ་ཏྲཾ་སྭཱཧཱའམ། ཏྲཾ་ལན་བདུན་གྱིས་མར་ཁུ་བླུགས་ཏེ་ལེགས་པར་སྤར། དེ་ནས་ལས་སྔགས་ཀྱིས་ཐབ་བསངས། བྷྲཱུཾ་ལས་རྒྱས་པའི་ཐབ་ཁུང་སེར་པོ་ཟུར་བརྒྱད་པའམ། ཡང་ན། གྲུ་བཞི་པ་རྒྱའི་ཕྱེད་ཀྱི་དཔངས་དང་ལྡན་པ་ཁ་ཁྱེར་རིན་པོ་ཆེས་བསྐོར་བ། ནང་དུ་འཁོར་ལོ། ལྟེ་བར་རཾ་ལས་སྐྱེས་པའི་མེ་ལྷ་དབང་ཆེན་གསེར་སྦྱངས་པའི་མདོག་ཅན་སྐུ་ཤ་རྒྱས་པ་འཛུམ་པ་གཟི་བརྗིད་ཆེན་པོ། དྲང་སྲོང་གི་ཆ་བྱད་ཅན་ཕྱག་བཞི་གཡས་གཉིས་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་པ་སྤྱི་བླུགས་འཛིན་ཅིང་རྒྱན་དང་ན་བཟའ་དང་མཆོད་ཕྱིར་ཐོགས་སེར་པོ་ཅན། འོད་ཟེར་གུར་གུམ་གྱི་ཁུ་བ་ལྟ་བུས་ཕུན་སུམ་ཚོགས་པ་ཐམས་ཅད་རྒྱས་པར་བྱེད་པ། སེམས་དཔའི་སྐྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེའི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་ནས། །འདི་ཉིད་དུ་ནི་ཉེ་བར་མཛོད། །བདག་བསྐྱེད་ཀྱི་ཐུགས་ཀའི་འོད་ཟེར་ལྕགས་ཀྱུ་ལྟ་བུས་འཇིག་རྟེན་གྱི་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་དབང་ཆེན་དྲང་སྲོང་གི་འཁོར་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར། ཨོཾ་ཊཀྐི་ནི་མ་ཧེནྡྲ་ཧཱུཾ་ཛཿ ཞེས་སམ། ཡང་ན། ཨོཾ་ཨགྣ་ཡེ། ཨཱ་དཱི་བྱ། ཨ་བེ་ཤ། མ་ཧཱ་ཤྲཱི་ཡེ། ཧ་བྱ་ཀ་བྱ་མ་ཧཱ་ནཱ་ཡ་སྭཱཧཱ། ཞེས་བརྗོད་པས་སྤྱན་དྲངས། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་བརྗོད་དེསུམ་བྷ་ནིས་བསྐྲད་ཡུངས་ཐུན་གྱིས་བྲབས། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་སུ་མར་ཁུ་འབུལ། དེ་ནས་ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་དང༌། དེ་བཞིན་པྲོཀྐཥ་ཎཾ་བསང་གཏོར་དང༌། ཨཉྩ་མཱ་ནཾ་གྱིས་ཞལ་བསིལ། པཱ་ཏྱཾ་གྱིས་ཞབས་བསིལ་ནས། ཉེར་སྤྱོད་ལྔ་རོལ་མོ་དང་བཅས་པས་མཆོད། ཨོཾ། གཟི་བརྗིད་རྒྱལ་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པ། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེ་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པ་རིལ་པ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །སེར་ཞིང་རྒྱས་པའི་བྱིན་དང་ལྡན། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་གསེར་མདོག་མཛེས་པས་བརྒྱན། །ཕྱོགས་བཅུར་འོད་ཟེར་རྒྱས་པ་ཡིས། །ཕུན་སུམ་ཚོགས་པ་ཐམས་ཅད་བསྐྱེད། །འགྲོ་བའི་རེ་བ་གང་མཛད་པ། །མ་ཧེནྡྲ་ལ་ཕྱག་འཚལ་བསྟོད། །དེ་ནས་ཕྱག་རྒྱ་དང་བཅས། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་ཕཊ་དྲྀཥྱ་ཛཿཧཱུཾ་བཾ་ཧོཿ ས་མ་ཡ་སྟྭཾཿ ས་མ་ཡ་སྟྭཾཿཨ་ཧཾ། ཞེས་ལན་གསུམ་བརྗོད་པས། མེ་ལྷ་དམ་ཚིག་ལ་གནས་ཏེ་རྒྱས་པའི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་རྡོ་རྗེ་བསྡམས་པ་ཡི་མཛུབ་མོ་བཀུག་པའི་སོར་མོ་མཉམ་པའི་ནོར་བུ་མཐེ་བོང་རྡོ་རྗེས་བཀབ་པ་རྡོ་རྗེའི་ནོར་བུ། དེ་གཉིས་སུ་བྱས་པ་རིན་ཆེན་ཁུ་ཚུར་རྩིས་དགང་བླུགས་པུས་ནང་མི་འདའ་བར་བཟུང་བས། དགང་གཟར་བླུགས་གཟར་གྱི་ཁ་ལ། ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷ་ཞལ་ཅུང་ཟད་གདངས་པའི་ལྗགས་རྩེར་རཾ་གྱིས་མཚན་པར་གྱུར། ཞེས་བརྗོད། དགང་གཟར་མར་ཁུས་བཀང་སྟེ། ཚེ་དང་བསོད་ནམས་རྒྱས་པའི་དོན་དུ་ཡིན་ན། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨི་ཀུ་རུ་སརྦ་དུཥྚཾ་བིགྷྣཾ་མ་མ་སརྦ་སཏྭ་ཨཱ་ཡུ་པུཎྱཻ་པུཥྚིཾ་ཀུ་རུ་ཨོཾ། དེ་ཡང་སྤྱིར་བཏང་མ་མ་སརྦ་སཏྭ་ཨཱ་ཡུ་པུཎྱ་ཞེས་པ་བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་ཞེས་པའི་དོན་ཅན་འདི་ལྟ་བུར་འོས་ཤིང༌། དམིགས་བསལ་དབང་ཐང་རྒྱས་པ་ལ། མ་མ་སརྦ་སཏྭ་སཽ་བྷ་བྱཾ་པུཥྚིཾ་ཀུ་རུ་ཨོཾ། ཞེས་དང༌། དེ་བཞིན་ནོར་དང་འབྲུ་རྒྱས་པ་ལ། དྷ་ནྱཾ་ཞེས་བཏགས་ཏེ་སྤྱི་བསྐོས་ཀྱི་ཚུལ་དུ་མར་ཁུ་ལན་བདུན་གཡས་བསྐོར་གྱིས་ཕུལ། དེ་ནས་རྫས་འབུལ་ཚུལ་ཡམ་ཤིང་དཱུར་བ་ཀུ་ཤ་རྐེད་པའི་ཆ་ནས་དང༌། གཞན་ཐམས་ཅད་མཐེབ་སྲིན་སྦྱར་བས་བཟུང་ནས་དབུལ་བར་བྱ་སྟེ། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ། ཨོཾ་བོ་དྷི་བྲྀཀྵ་སྭཱཧཱ། མ་མ་སརྦ་སཏྭ་ཨཱ་ཡུ་པུཎྱ་པུཥྚིཾ་ཀུ་རུ་ཨོཾ། དེ་ནས་བིགྷྣཾ་ཡན་ལྷ་སྔགས་དང༌། དེ་ནས་རྫས་སྔགས། སརྦ་སཏྭ་མན་ལས་སྔགས་སོ། །དེ་བཞིན་ལྷ་སྔགས་རྫས་སྔགས་ལས་སྔགས་རྣམས་རིམ་པར་མཐའ་ཆགས་སུ་འགྲེ་བ་ལས། རྫས་སྔགས་ནི། ཨོཾ་ཨགྣ་ཡེས་མར་ཁུ། ཨོཾ་སརྦ་པཱ་པཾ་གྱིས་ཏིལ། ཨོཾ་སརྦ་ཨརྠ་སིདྡྷིས་ཡུངས་ཀར། ཨོཾ་བཛྲ་པུཥྚས་འབྲས། ཨོཾ་བཛྲ་བི་ཛས་འབྲས་སོ་བ། ཨོཾ་མཧཱ་བེ་གས་ནས། ཨོཾ་མཧཱ་བ་ལཱས་སྲན་མ། ཨོཾ་བཛྲ་གྷསྨ་རིས་གྲོ། ཨོཾ་སརྦ་སཾ་པ་དེས་ཞོ་ཟན། ཨོཾ་བཛྲ་ཨཱ་ཡུ་ཥེས་དཱུར་བ། ཨོཾ་ཨ་པྲ་ཏིས་ཀུ་ཤ། ཨོཾ་མཧཱ་ཤེས་པས་བིལྦ་སྟར་ཁ། ཨོཾ་ཨོ་ཥ་དྷིས་སྨན། ཨོཾ་པུཥྤེས་མེ་ཏོག ཨོཾ་ཏམྦུ་ལིས་སོ་རྩི། ཨོཾ་བཛྲ་ཝསྟྲས་གོས་ཟུང་ཕུལ། དྲང་སྲོང་ཆེན་པོ་ཁྱེད་ལ་སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། ཞེས་འདོན་གསོལ། སླར་ཡང་ཨོཾ་ཨརྒྷཾ་སོགས་ཆུ་བཞི་དང་ཉེར་སྤྱོད་རོལ་མོ་བཅས་པས་མཆོད། སརྦ་པཉྩ་ཨམྲྀ་ཏ་པཱུ་ཛ་ཁཱ་ཧིས་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེ་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམ་པར་གྱུར་པའི་དབུས་སུ། ཞེས་པའི་མཚམས་སུ་སྤྱིར་མེ་ལྷ་གཞལ་ཡས་ཁང་དུ་ལྟ་བ་དང༌། དབང་པོར་ལྟ་བ་དང༌། མེ་ལྷ་ཡེ་ཤེས་ཀྱི་མེ་འབར་འབར་བ་ལྟ་བ་སྟེ་གསུམ་ལས། དཔལ་ནཱ་རོ་པས་ཕྱི་མ་འདི་ལ་གཙིགས་ཆེ་བར་མཛད་ཅེས་གསུངས་སོ། །དེ་ནས་གཞུང་གང་ལ་བརྟེན་པའི་མངོན་རྟོགས་ནས་བཟུང་རྒྱས་གདབ་བར་བྱ་བ་སྟེ། བདེ་མཆོག་ལ། ཡཾ་རཾ་བཾ་ལཾ་སོགས་ནས་བཛྲ་ས་མཱ་ཛཿ ཞེས་པའི་མཚམས་སུ་ཕྱི་འབྲང་བསྐྲད། ཇི་ལྟར་བལྟམས་པ་ནས་དབུ་བརྒྱན་པར་གྱུར། ཞེས་པའི་མཚམས་སུ་བྱིན་སྐྱེམས་ཕུལ། དེ་ནས་རྣལ་འབྱོར་བདུད་རྩི་མས་ཕྱག་འཚལ་དང༌། མཆོད་པ་ཨོཾ་ཨཱཿཧཱུཾ་པྲོཀྐཥ་ཎཾ་སོགས་ཆུ་བཞི་སྔོན་དུ་བཏང་ནས། ཕྱི་མཆོད་དཀྱིལ་འཁོར་ཀུན་ཏུ་དང་ཞིང་འདི་རྒྱལ་སྲིད། ནང་མཆོད་རྒྱལ་བ་ཀུན་གྱི་དང༌། གསང་མཆོད་ལྕགས་ཀྱུ་ལྔ་དང་ནས་བདུད་རྩི་ཕུལ། དེ་ཁོ་ནའི་མཆོད་པ་མཛེས་མ་འདི་དག་སོགས་ཀྱིས་མཆོད། བཅོམ་ལྡན་མགོན་པོ་སོགས་ཀྱིས་བསྟོད་པར་བྱའོ། །བླ་མཆོད་ལ། སྟོང་པ་ཉིད་ཨེ་ཡིག་གི་རང་བཞིན་སོགས་ནས་ས་མ་ཡ་སྟྭཾ། ཞེས་པའི་མཚམས་སུ་ཕྱི་འབྲང་བསྐྲད། བཛྲ་ཨངྐུ་ཤ་ཛཿསོགས་ནས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མགོན་པོ་འདིར་ནི་སོགས་ནས་རྡོ་རྗེ་ཅན་ཞབས་པད་ལ་འདུད། །ཅེས་ཕྱག་འཚལ། མཆོད་པ་ཆུ་བཞི་སྔོན་དུ་བཏང་ནས། པདྨ་ཨུཏྤལ་ནས་བཟུང་མཆོད་བསྟོད་ཡོངས་རྫོགས་བྱ་བའམ། བསྡུ་ན་ཆུ་གཉིས་སྔོན་དུ་བཏང་ནས། ཡན་ལག་བརྒྱད་མས་མཆོད། དབང་པོ་ཚིམ་ཞིང་ནས་བདུད་རྩི་ཕུལ། སྙིང་རྗེ་ཆེན་པོས་བསྟོད་པར་བྱའོ། །ཚེ་དཔག་མེད་ལ། ཟླ་གམ་སྨུག་ནག་ནས་མངོན་པར་རོལ་པས་གཤེགས་སུ་གསོལ། ཞེས་པའི་མཚམས་སུ་ཕྱི་འབྲང་བསྐྲད། ཛཿཧཱུཾ་བཾ་ཧོཿནས་རང་རིགས་རྣམས་ཀྱི་བདག་པོར་བཞུགས། །ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་གཉིས་སྔོན་དུ་བཏང་ནས། ཀུན་ཏུ་བཟང་པོ་སོགས་ཀྱི་མཆོད། བདུད་རྩི་ལྔ་དང་ནས་བདུད་རྩི་ཕུལ། འཆི་མེད་དབང་པོ་སོགས་ཀྱི་བསྟོད་པར་བྱའོ། དྲག་དམར་ལ། རིག་འཛིན་ཆེན་པོ་པདྨ་དྲག་པོ་རྩལ་སོགས་ནས་དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །ཞེས་པའི་མཚམས་སུ་ཕྱི་འབྲང་བསྐྲད། ཞེས་གསོལ་བ་བཏབ་པས་སོགས་ནས་ཆ་ལུགས་ཅན་དུ་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་བཞི་སྔོན་དུ་བཏང་ནས། ལྷ་རྫས་མེ་ཏོག་སོགས་ཀྱི་མཆོད། མྱོས་བྱེད་དཔའ་བོའི་ནས་སྨན་རཀ་གཏོར་གསུམ་ཕུལ། སྣང་བ་མཐའ་ཡས་སོགས་ཀྱི་བསྟོད་པར་བྱའོ། ལྷན་སྐྱེས་ལ། སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་བཅོམ་ལྡན་འདས་སོགས་ནས་བཛྲ་ས་མཱ་ཛཿཞེས་པའི་མཚམས་སུ་ཕྱི་འབྲང་བསྐྲད། ཛཿཡེ་ཤེས་པ་སོགས་ནས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། ཕྱག་འཚལ་མེད། མཆོད་པ་ཆུ་བཞི་སྔོན་དུ་བཏང་ནས། དཀྱིལ་འཁོར་ཀུན་ཏུ་དང༌། རྒྱལ་བ་ཀུན་གྱི་དང༌། ལྕགས་ཀྱུ་ལྔ་ནས་བདུད་རྩི་ཕུལ། ལྷ་དང་མི་ཡི་སོགས་ཀྱིས་མཆོད། ཁྱོད་ནི་རྣལ་འབྱོར་མས་བསྟོད་པར་བྱའོ། །ཡང་སྤྱིར་མདུན་བསྐྱེད་དང་འབྲེལ་བའམ། ཁྱད་པར་རབ་གནས་དང་འབྲེལ་བའི་ཚེ་དམིགས་བསལ། སྤྱན་འདྲེན་མ་རན་ཙམ་ནས་མཆོད་གཡོག་གི་རྟེན་གྱི་དྲུང་དུ་ཕྱིན་ཕྱག་གསུམ་བཙལ་རྟེན་མེ་ཏོག་གི་སྣོད་ལ་དར་ལམ་བཏགས་ཏེ་དར་སྣ་གཞན་ཞིག་གིས་བཟུང་ནས་གདན་འདྲེན་པའམ། གྲུབ་ན་གདུགས་རྒྱལ་མཚན་རོལ་ཆས་སོགས་པའི་གསེར་སྦྲེངས་པས་སྣ་དྲངས་ཏེ་སྤྱན་འདྲེན་གྱི་སིལ་སྙན་རྫོགས་མཚམས་དང་འགྲིག་པར་བྱས་ནས། བླ་མ་དང་ཐབ་ལ་ལན་གསུམ་བསྐོར་ཏེ་བླ་མའི་ཕྱག་གཡས་པའི་ཐད་ནས་ཕུལ། །བླ་མས་མེ་ཏོག་ཕྱག་ཏུ་ཐོགས་ཏེ། ལས་གཞུང་གང་ལ་བརྟེན་པའི་དཀྱིལ་འཁོར་གྱི་ལྷ་གྲངས་དང་མཉམ་པའི་སྔགས་ལན་རེ་བཞིན་བརྗོད་པས་མེ་ཏོག་ཐབ་ཏུ་ཕུལ་བས་ལྷ་རྣམས་ཐབ་ཏུ་བསྐྱེད་པའི་དམ་ཚིག་པ་ལ་བཞུགས་པར་བསམ་ནས་སིལ་སྙན་བྱ། འདི་སྐབས་ཕྱིར་འབྲང་བསྐྲད་པ་དང་ནམ་མཁའ་མཆོད་པ་སོགས་མི་དགོས། དམིགས་བསལ་དྲག་དམར་ལ། དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །ཞེས་པའི་མཚམས་སུ། བླ་མས་མེ་ཏོག་གི་ཚོམ་བུ་ཐོགས་ཏེ། རྟེན་བསྐྱེད་པའི་རིག་འཛིན་ཆེན་པོའི་སྐུ་གསུང་ཐུགས་ཀྱི་རྣམ་འགྱུར་བསམ་གྱིས་མི་ཁྱབ་པ་སྟེང་ནས་ཆར་བབས་པ་ལྟ་བུ་སོགས་ནས། ཤིག་ཤིག་བྱོན་ནས་ཐབ་ཀྱི་དམ་ཚིག་པ་ལྷར་གསལ་བ་དང༌། སྔགས་སུ་གསལ་བ་དང༌། ཕྱག་རྒྱར་གསལ་བ་ལ་རིམ་རིམ་ཐིམ་པར་གྱུར། ཞེས་འཛབ་སྔགས་ལན་བདུན་ཙམ་བཟླས་ཏེ་མེ་ཏོག་ཕུལ། དེ་ནས་སྤྱིར་བཏང་ལ། དམ་ཡེ་བསྲེ་བ། དབང་བསྐུར་བ། བྱོན་སྐྱེམས་ཕུལ་བ། ཕྱག་འཚལ་བ། མཆོད་བསྟོད་བྱ་བ་རྣམས་སྔར་བཞིན་ནོ། །འབྲེལ་མ་འབྲེལ་གང་ལྟར་ཡང་འདི་ནས་དགང་བླུགས་མར་ཁུས་བཀང་བ་བཟུང་སྟེ། དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་ས་ཏྭ་སརྦ་པཱ་པཾ་ད་ཧ་སྭཱཧཱ། ཞེས་མར་ཁུ་ལན་བདུན་ཕུལ་བས། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པར་ཞལ་གྱིས་བཞེས། རྒྱས་པའི་ལས་གྲུབ་པར་བཞེད་ནས་རྒྱས་པའི་ཉམས་འཛིན་པར་གྱུར། དེ་ནས་མེ་པྲ་བརྟག ངན་ན་ལས་ཐམས་ཅད་པའི་སྔགས་ཀྱིས་བགེགས་བསྐྲད། གཙོ་བོའི་སྔགས་ཀྱིས་བསང་གཏོར་བྱས། ཨོཾ་ཨགྣ་ཡེ་མ་ཧེནྡྲ་བ་ས་ཨ་ཏི་ལཾ་ཀུ་སྭཱཧཱ། ཞེས་ལན་གསུམ་གྱིས་མར་ཁུ་བླུགས། དེ་ནས་བསྒྲུབ་བྱའི་ཏིང་ངེ་འཛིན་ནི། ལཾ་ལས་བྱུང་བའི་དབང་ཆེན་སའི་དཀྱིལ་འཁོར་གྱི་ཁར་གླང་པོ་ཆེའི་སྟེང་དུ་བདག་སོགས་སེམས་ཅན་ཐམས་ཅད་གྱིས་རྒྱན་གྱི་བརྒྱན་ནས་གནས་པ་ལ། བདག་གི་ཐུགས་ག་ནས་འཕྲོས་པའི་འོད་ཀྱིས་མདུན་བསྐྱེད་བསྐུལ་བས་མེ་དབུས་ཀྱི་ལྷ་རྣམས་ཀྱི་སྐུ་ལས་འོད་ཟེར་དཔག་ཏུ་མེད་པ་སྤྲོས་བསྒྲུབ་བྱ་རྣམས་ལ་ཐིམ། མངོན་པར་འདོད་པ་ཐམས་ཅད་རྒྱས་པར་གྱུར། ཞེས་བརྗོད། དེ་ནས་གཞུང་གང་ལ་བརྟེན་པའི་ལྷའི་སྔགས་ཀྱིས་མར་ཁུ་ལན་བདུན་སྤྱི་བསྐོས་སུ་ཕུལ། རྫས་རྣམས་ཡི་གེ་གསུམ་སྔོན་དུ་འགྲོ་བས་ལྷ་སྔགས་དང་རྫས་སྔགས་ལས་སྔགས་བཅས་འབུལ་བ་སྟེ། དེ་ཡང་བདེ་མཆོག་ལྟ་བུ་ལ་མཚོན་ན། ཨོཾ་ཨཱཿཧཱུཾ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ནས་བཻ་རོ་ཙ་ནཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་པྲིཀྵ་སྭཱཧཱ། མ་མ་སརྦ་སཏྭ་ཨཱ་ཡུ་པུ་ཎྱེ་པུཥྚིཾ་ཀུ་རུ་ཨོཾ། དེ་བཞིན་ལྷ་མོ་རྣམས་ལ། ཨོཾ་ཨཱཿཧཱུཾ། ཨོཾ་ཌཱ་ཀི་ནི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་པྲྀཀྵ་སྭཱཧཱ། མ་མ་སརྦ་སཏྭ་སོགས་སྦྱར་ཏེ་ཡམ་ཤིང་ཕུལ། དེ་བཞིན་མར་ཁུ། ཏིལ། ཡུངས་ཀར། འབྲས། སོ་བ། ནས། སྲན། གྲོ། ཞོ་ཟན། དཱུརྦ། ཀུཤ། བིལ་བ། སྨན། མེ་ཏོག སོ་རྩི། གོས་ཟུང་གི་བར་རིམ་པ་བཞིན་འབུལ་བའི་མཐར། འདོད་གསོལ་ནི། དཀྱིལ་འཁོར་གང་ལ་བརྟེན་པའི་ལྷའི་མཚན་སྨོས་པའི་ལྷ་ཚོགས་རྣམས་ལ། སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་གསུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། ཞེས་བརྗོད། དེ་ནས་བདག་བསྐྱེད་རྐྱང་པའི་དབང་དུ་བྱས་ན་ཚོགས་དང༌། གཏོར་མ། རྗེས་ཆོག་གི་མཆོད་པ་བཅས་ཐབ་ཏུ་འབུལ་གྲུབ་ནས། མེ་ཏོག་བཀྱེ་སྟེ། གཙོ་བོ་བདག་ཅག་སོགས་བརྗོད། སྒྲུབ་ཆོག་སོགས་དང་འབྲེལ་སྐབས་འདོད་གསོལ་གྱི་མཐར། ཐལ་སྦྱར་མེ་ཏོག་དང་བཅས་ཏེ། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིག་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །བཛྲ་ས་ཏྭ་ཞེས་ལན་གསུམ་བརྗོད་དེ་མེ་ཏོག་ཕུལ། བདག་བསྐྱེད་རྐྱང་པའི་སྐབས། ཐབ་ཀྱི་ཡེ་ཤེས་པ་རྣམས། ཨོཾ་ཁྱོད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པར་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་དང༌། སྒྲུབ་ཆོག་དང་འབྲེལ་སྐབས། གཤེགས་གསོལ་གྱི་ཚིག་བསྒྱུར། དཀྱིལ་འཁོར་ཆེན་པོ་གཤེགས་ནས་ཀྱང༌། །ཇི་ལྟར་སྔར་བཞིན་བཞུགས་པར་མཛོད། །བཛྲ་མུཿཡེ་ཤེས་པ་དཀྱིལ་འཁོར་དུ་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་དང༌། རབ་གནས་དང་འབྲེལ་སྐབས། གནས་བྱའི་ཐུགས་ཀར་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་གནས་བྱའི་ཐུགས་ཀར་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་པའི་སྐབས་བླ་མས་མེ་ཏོག་གི་རྟེན་མཆོད་གཡོག་ལ་གཏད། དེས་སྔར་བཞིན་དར་ལམ་དང་གསེར་སྦྲེངས་བཅས་རྟེན་གྱི་དྲུང་དུ་གདན་འདྲེན་ཏེ་ཕྱག་གསུམ་བཙལ། དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། ཞེས་བརྗོད། དེ་ལ་ཨོཾ་ཨརྒྷཾ་སོགས་ཆུ་གསུམ་ཉེར་སྤྱོད་རོལ་མོ་དང་བཅས་པས་མཆོད་ནས། རྫས་ལྷག་འབུལ་བ་ནི། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་སོགས་ཀྱིས་ཡམ་ཤིང་ནས་བཟུང་གོས་གི་བར་རིམ་པར་ཕུལ་ནས། བསྟོད་པ་ནི། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་བའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པར་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་གསོལ། །ཉེས་པའི་སྐྱོད་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད་ནས། ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། མ་འབྱོར་བ་དང་སོགས་ཀྱིས་བཟོད་གསོལ་བྱས་ཏེ། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིང༌། །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷར་རང་གནས་སུ་གཤེགས་པར་གྱུར། ཞེས་བརྗོད། དེས་ནས་སྒྲུབ་ཆོག་སོགས་དང་འབྲེལ་ན་ཚོགས་ལ་འཇུག བདག་བསྐྱེད་ཁོ་ནའི་དབང་དུ་བྱས་ན་བསྔོ་སྨོན་བཀྲ་ཤིས་བཅས་པས་མཐའ་བརྒྱན་པར་བྱའོ། །རྒྱས་པའི་སྦྱིན་སྲེག་གོ། ༈ །།འགའ་ཞིག་དབང་དུ་འདུ་བའི་ཕྱིར། ཆགས་པའི་སེམས་ཀྱིས་གཟའ་ཚེས་སྐར་མ་དུས་སྦྱོར་དབང་ལ་ཤིས་པ་ཡོད་པའི་མཚན་མོའི་དུས། ས་གཞི་དམར་པོའི་ཆ། གྲོང་ཁྱེར་ལ་སོགས་པའི་ནུབ་ཀྱི་ཕྱོགས་སུ་ས་ཆོག་ཐབ་ཁུང་སྐྱེས་གནས་ཀྱི་དབྱིབས་ལྟ་བུ་ཟུར་གསུམ་པའམ་ཟླ་གམ་རྒྱར་ཁྲུ་གང༌། དཔངས་དེའི་ཕྱེད་ཁ་ཁྱེར་སོར་བཞི་བས་བསྐོར་བ། མཚན་མ་ནང་དུ་པདྨ་ཁ་ཁྱེར་ཡང་དེ་བཞིན། བུད་ཤིང་རོ་སྐྱུར་བ་མེ་ཏོག་དང་བཅས་པས་རྩིག ཙནྡན་དམར་པོ་ལ་སོགས་པའི་དྲི་ཆུ་དམར་པོ་དང་ཚོན་དམར་པོས་ཕྱི་ནང་དམར་པོར་བཏང༌། མེ་ཏོག་དམར་པོ་གཅལ་དུ་བཀྲམ། སྒྲུབ་པ་པོའི་གཡས་སུ་སྲེག་རྫས། ཡམ་ཤིང་བུད་ཤིང་ལྟ་བུ་ལ། ཤིང་གང་གི་ཡལ་གའི་ཆ་ལས་བྱས་པ་སོར་ལྔ་བའི་ཚད། མེ་ཏོག་འབྲས་བུ་བཅས་པ། གཞན་ཞིག་རྒྱས་བཞིན་ལ། ཙནྡན་དམར་པོ། མེ་ཏོག་དམར་པོའི་རིགས། མཆོད་རྫས་ལས་མཐུན་གཡོན། ཆས་གོས་རྒྱན་དམར་པོ། འདུག་སྟངས་བརླ་གཡོན་པའི་སྟེང་དུ་རྐང་པ་གཡས་བ་བཞག་ལ། གཡོན་བརླ་གཡས་པའི་འོག་ཏུ་བཞག་པ་སེམས་སྐྱིལ་གྱིས་ཁ་ནུབ་ཏུ་བལྟས། བཞིན་འཛུམ་པས་བགེགས་ཞི་བའི་ཕྱིར་གཏོར་མ་བཏང༌། གཞུང་གང་ཡིན་པའི་བདག་བསྐྱེད་བཟླས་པ་ཡན་གྲུབ་ནས་སྟོང་འགྱུར་དང་ཡི་གེ་བརྒྱ་པས་ལྷག་ཆད་བསྐང༌། བདག་བསྐྱེད་བསྡུས་ནས་དེ་ནས་ལངས་པའི་དུས་སུ། དེའི་ངང་ལས། རཾ་ལས་མེའི་དཀྱིལ་འཁོར། པཾ་ལས་པདྨ། མ་ལས་ཉི་མའི་གདན་ལ། ཧྲཱིཿལས་རང་ཉིད་རྡོ་རྗེ་ཆགས་པ་དམར་པོ་པདྨ་དང་པདྨའི་དྲིལ་བུ་འཛིན་པ་འཁོར་ལོས་བསྒྱུར་བའི་རྒྱན་ཐམས་ཅད་ཀྱིས་བརྒྱན་ནས་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། ཞེས་བརྗོད། དེ་ནི་བདག་བསྐྱེད་རྐྱང་པའི་དབང་དུ་ཡིན་གྱི་སྒྲུབ་ཆོག་སོགས་དང་འབྲེལ་ན་བདག་བསྐྱེད་བསྡུ་བ་དང་བསྐྱེད་པ་མི་དགོས་པར་ཤེས་པར་བྱ་སྟེ། སྲེག་མཆོད་ཀྱི་རྫས་གཉིས་ལས་ཐམས་ཅད་པས་གསངས། སྤོས་ཀྱིས་བདུགས། ཆུ་གསུམ་ལྷའི་སྔགས་ཀྱི་མཐར། ཁམས་གསུམ་པོ་ཐམས་ཅད་ཝ་ཤཾ་ཀུ་རུ་ཧོཿཞེས་ལན་བདུན་བཟླས། ཉེར་སྤྱོད་ལྔ་སོགས་ཧཱུཾ་ལས་བྱུང་བར་གྱུར། ཞེས་བྱིན་གྱིས་རླབས། དགང་བླུགས་ཁ་སྦྱར་བ་བཟུང་སྟེ། ཨོཾ་སྭཱཧཱས་རྫས་བཀྲུ། ཨོཾ་ཨཱཿསྭཱཧཱས་ཡམ་ཤིང༌། ཨོཾ་ཤྲཱི་སྭཱཧཱས་ཞུན་མར། ཨོཾ་ཛྲིཾ་སྭཱཧཱས་འབྲུ་རྣམས། ཨོཾ་ཀུ་རུ་ཀུ་རུ་སྭཱཧཱས་རྫས་གཞན་རྣམས་སྦྱངས། ཨོཾ་ཨཱཿཧཱུཾགིས། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩིར། ཡམ་ཤིང་ཨ་ཤོ་ཀའི་ཤིང་དུ་གྱུར། ཞེས་བྱིན་གྱིས་བརླབ་པར་བསམ། དེ་ནས་ཀུ་ཤའི་ཆུན་པོ་ལས་ཐམས་ཅད་པས་བསངས། མཐེབ་སྲིན་གྱིས་དབུས་གྱི་ཆ་ནས་བཟུང་སྟེ། ཀུ་ཤ་འདི་ནི་གཙང་ཞིང་དགེ །ས་ལས་སྐྱེས་པ་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །ཁམས་གསུམ་དབང་དུ་བསྡུ་བར་མཛོད། །ཨོཾ་བཛྲ་ས་ཏྭ་ཨཿཞེས་ལན་གསུམ་གྱིས། རང་གི་གཡོན་ཕྱོགས་ནས་རྩེ་མོ་ནུབ་ཏུ་ཕྱོགས་པ་ཐབ་ལ་གཡས་བསྐོར་དུ་བཀྲམ། ཚོང་འདུས་སམ་སྨད་འཚོང་མའི་ཁྱིམ་ནས་བླངས་པའི་མེ་ལས་ཐམས་ཅད་བས་བསངས། ཐབ་ཀྱི་བུད་ཤིང་གི་དབུས་སུ། ཨོཾ་ཛྭ་ལ་ཛྭ་ལ་ཧཱུཾ། ཞེས་ལན་གསུམ་བརྗོད་པས་རླུང་གཡབ་ཀྱིས་སྤར། ཨོཾ་ཧྲཱིཿསྭཱཧཱ། ཞེས་ལན་བདུན་གྱིས་མར་ཁུ་བླུགས། ཡང་ན་ཧྲཱིཿབདུན་གྱིས་སོ། །དེ་ནས་ལས་ཐམས་ཅད་པས་ཐབས་བསངས། ཧཱུཾ་ལས་དབང་གི་ཐབ་ཁུང་དམར་པོ་ཟུར་གསུམ་པའམ་ཟླ་གམ་རྒྱའི་ཕྱེད་ཀྱི་དཔངས་དང་ལྡན་པ། ཁ་ཁྱེར་པདྨས་བསྐོར་བ། དེའི་དབུས་སུ། པཾ་ལས་པདྨ་ལ་རཾ་ལས་སྐྱེས་པའི་མེ་ལྷ་དམར་པོ་ལི་ཁྲིའི་ཁུ་བ་ལྟ་བུའི་མདོག་ཅན་ཤིན་ཏུ་ཆགས་པ་ཆེན་པོས་སྒེག་པ་དྲང་སྲོང་གི་ཆ་བྱད་ཅན། ཕྱག་བཞིའི་གཡས་གཉིས་རྡོ་རྗེ་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་བ་སྤྱི་བླུགས་འཛིན་པ། རྒྱན་དང་ན་བཟའ་དང་མཆོད་ཕྱིར་ཐོགས་དམར་པོ་ཅན་འོད་ཟེར་དམར་པོ་ཁམས་གསུམ་པོ་ཐམས་ཅད་དབང་དུ་སྡུད་པར་བྱེད་པ། སེམས་དཔའི་སྐྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེའི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་པ། །འདི་ཉིད་དུ་ནི་ཉེ་བར་མཛོད། །བདག་བསྐྱེད་ཀྱི་ཐུགས་ཀའི་འོད་ཟེར་ལྕགས་ཀྱུ་ལྟ་བུས་འཇིག་རྟེན་གྱི་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་མེ་ལྷ་དམར་པོ་དྲང་སྲོང་གི་འཁོར་བསམ་གྱི་མི་ཁྱབ་པས་བསྐོར་བ་མདུན་གྱི་ནམ་མཁར། ཨོཾ་ཊཀྐི་ནི་ཀཱ་མ་ཧཱུཾ་ཛཿཞེས་སམ། ཡང་ན། ཨོཾ་ཨགྣ་ཡེ། ཨཱ་དཱི་བྱ། ཨཱ་དཱི་བྱ། མཧཱ་ཤྲི་ཡེ། ཧ་བྱ་ཀ་བྱ་མཧཱ་ནཱ་ཡ་སྭཱཧཱ། ཞེས་བརྗོད་པས་སྤྱན་དྲངས། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་བརྗོད་དེསུཾ་བྷ་ནིས་བསྐྲད་ཡུངས་ཐུན་གྱིས་བྲབས། ཛཿཧཱུཾ་བཾ་ཧོ་དམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་མར་ཁུ་འབུལ། དེ་ནས་ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་དང༌། དེ་བཞིན་པྲོཀྐཥ་ཎཾ་བསངས་གཏོར་དང༌། ཨཉྩ་མཱ་ནཾ་གིས་ཞལ་བསིལ་དང༌། པཱ་དྱཾ་གྱིས་ཞབས་བསིལ་ཕུལ་ནས། ཉེར་སྤྱོད་ལྔ་རོལ་མོ་དང་བཅས་པས་མཆོད། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པ། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེར་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པ་རིལ་བ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །དམར་ཞིང་ཆགས་པའི་ཉམས་དང་ལྡན། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་དམར་ཞིང་མཛེས་པས་རྒྱན། །ཕྱོགས་བཅུར་འོད་ཟེར་ལྕགས་ཀྱུ་ཡིས། །ཁམས་གསུམ་ཐམས་ཅད་འགུགས་བྱེད་ཅིང༌། །དབང་དུ་སྡུད་བར་མཛད་པ་ཡི། །དམར་པོ་ཁྱོད་ལ་ཕྱག་འཚལ་བསྟོད། །ཞེས་བསྟོད་ནས་ཕྱག་རྒྱ་བཅས། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་ཧཱུཾ་ཕཊ་དྱྀཥྱ་ཛཿཧཱུཾ་བཾ་ཧོཿས་མ་ཡ་སྟྭཾ། ས་མ་ཡ་སྟྭཾ་ཨ་ཧཾ། ཞེས་དམ་ཚིག་ལན་གསུམ་བརྗོད་པས། མེ་ལྷ་དམ་ཚིག་ལ་གནས་ཏེ་དབང་གི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་དགང་བླུགས་རྡོ་རྗེ་བསྡམས་པའི་མཛུབ་མོ་གཉིས་བཀུག་ལ། མཐེ་བོང་མཉམ་པར་བརྐྱང་ལ། དབུས་གཉིས་ཕྱི་རོལ་དུ་གཤིབས་པ་དང་བཅས་བཞག་པ། དེ་གཉིས་སུ་བྱས་པ་པདྨའི་ཁུ་ཚུར་ཏེ། དེས་བཟུང་གྲུ་མོ་ཕུས་མོའི་ནང་མི་འདའ་བས། དགང་གཟར་དང་བླུགས་གཟར་གྱི་ཁ་ལ། ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷ་ཞལ་ཅུང་ཟད་གདངས་པའི་ལྗགས་རྩེར་རཾ་གྱིས་མཚན་པར་གྱུར། ཞེས་བརྗོད། དགང་གཟར་མར་ཁུས་བཀང་སྟེ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ་ཁམས་གསུམ་པོ་ཐམས་ཅད་ཝ་ཤཾ་ཀུ་རུ་ཧོཿཞེས་སྤྱི་བསྐོས་ཀྱི་ཚུལ་དུ་ལན་བདུན་གཡས་བསྐོར་དུ་ཕུལ། རྫས་དངོས་ནི། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣཾ། ཨོཾ་བོ་དྷི་བྲྀཀྵ་སྭཱཧཱ། ཁམས་གསུམ་པོ་ཐམས་ཅད་ཝ་ཤཾ་ཀུ་རུ་ཧོཿདེ་ནས་ལྷ་སྔགས་དང་ལས་སྔགས་གོང་བཞིན་ལ། རྫས་སྔགས་ནི། ཨགྣས་མར་ཁུ། སརྦ་པཱཾ་པཾ་གྱིས་ཏིལ། སརྦ་ཨརྠ་སིདྡྷིས་ཡུངས་དཀར། བཛྲ་པུཥྚས་འབྲས། བཛྲ་བི་ཛས་སོ་བ། མཧཱ་བེ་གས་ནས། མ་ཧཱ་བ་ལཱས་སྲན། བཛྲ་གྷསྨ་རིས་གྲོ། སརྦ་སམ་པ་དེས་ཞོ་ཟན། བཛྲ་ཨཱ་ཡུ་ཥེ་ས་དཱུརྦ། ཨ་པྲ་ཏིས་ཀུ་ཤ། མ་ཧཱ་ཤེས་པ་ཡེས་བིལ་བ། ཨོ་ཥ་དྷིས་སྨན། པུཥྤེས་མེ་ཏོག ཏམྦུ་ལིས་སོ་རྩི། བཛྲ་ཝ་སྟྲ་ས་གོས་ཟུང་རྣམས་རིམ་པར་འབུལ། དྲང་སྲོང་ཆེན་པོ་ཁྱོད་ལ་སྲེག་བླུགས་མཆོད་བསྟོད་འབུལ་བ་ལ་བརྟེན་ནས། བདག་གིས་ཁམས་གསུམ་སྤྱི་དང༌། ཁྱད་པར་ལྷ་འདྲེ་མི་གསུམ་ཟས་ནོར་ཕྱུགས་སོགས་སྲིད་ཞིའི་ལེགས་ཚོགས་ཐམས་ཅད་དབང་དུ་བསྡུ་བར་མཛད་དུ་གསོལ། ཞེས་འདོད་དོན་གསོལ། སླར་ཡང་ཨོཾ་ཨརྒྷཾ་སོགས་ཆུ་བཞི་ཉེར་སྤྱོད་རོལ་མོ་དང་བཅས་པས་མཆོད། སརྦ་པཉྩ་ཨ་མྲི་ཏ་པཱུ་ཛ་ཁཱ་ཧི་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་ཆེན་པོ་གདོན་གྱི་བདག །ཤར་ལྷོ་མེ་ལྷའི་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེ་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམས་པར་གྱུར་བའི་དབུས་སུ། ཞེས་པའི་མཚམས་སུ་གཞུང་གང་ལ་བརྟེན་པའི་མངོན་རྟོགས་ནས་བཟུང་རྒྱས་གདབ་ཀྱི་བར་བྱ་བ་སྟེ། བདེ་མཆོག་ལ། ཡཾ་རཾ་བཾ་ལཾ་སོགས་ནས་བཛྲ་ས་མཱ་ཛཿཞེས་པའི་མཚམས་སུ་ཕྱི་འབྲང་བསྐྲད། ཇི་ལྟར་བལྟམས་པ་ནས་དབུ་བརྒྱན་པར་གྱུར། ཞེས་མཚམས་སུ་བྱོན་སྐྱེམས་ཕུལ། རྣལ་འབྱོར་བདུད་རྩི་སོགས་ཀྱིས་ཕྱག་འཚལ་བ་དང༌། མཆོད་པ་ཨོཾ་ཨཱཿཧཱུཾ་པྲོཀྐཥ་ཎཾ་སོགས་ཆུ་བཞི་སྔོན་དུ་བཏང་ནས། དཀྱིལ་འཁོར་ཀུན་ཏུ་དང་ཞིང་འདི་རྒྱལ་སྲིད་སོགས་ཀྱིས་ཕྱི་མཆོད་དང༌། རྒྱལ་བ་ཀུན་གྱི་སོགས་ཀྱིས་ནང་མཆོད་དང༌། ལྕགས་ཀྱུ་ལྔ་དང་སོགས་ནས་བདུད་རྩི་ཕུལ་སྟེ་གསང་མཆོད་དང༌། མཛེས་མ་འདི་དག་སོགས་ཀྱིས་དེ་ཁོ་ནས་མཆོད། བཅོམ་ལྡན་མགོན་པོ་སོགས་ཀྱིས་བསྟོད་པར་བྱའོ། །བླ་མཆོད་ལ། སྟོང་པ་ཉིད་ཨེ་ཡིག་གི་རང་བཞིན་སོགས་ནས་ས་མ་ཡ་སྟྭཾ། ཞེས་པའི་མཚམས་སུ་ཕྱི་འབྲང་བསྐྲད། བཛྲ་ཨངྒུ་ཤ་ཛཿསོགས་ནས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མགོན་པོ་འདིར་ནི་སོགས་རྡོ་རྗེ་ཅན་ཞབས་པད་ལ་འདུད། ཅེས་ཕྱག་འཚལ་ནས། མཆོད་པ་ཆུ་བཞི་སྔོན་དུ་འགྲོ་བས། པདྨ་ཨུཏྤལ་ནས་བཟུང་མཆོད་བསྟོད་ཡོངས་རྫོགས་བྱ་བའམ། བསྡུ་ན་ཆུ་གཉིས་སྔོན་དུ་འགྲོ་བས། ཡན་ལག་བརྒྱད་ལྡན་མས་མཆོད། དབང་པོ་ཚིམ་ཞིང་ནས་བདུད་རྩི་ཕུལ། སྙིང་རྗེ་ཆེན་པོས་བསྟོད་པར་བྱའོ། །ཚེ་དཔག་མེད་ལ། ཟླ་གམ་སྨུག་ནག་ནས་མངོན་པར་རོལ་པས་གཤེགས་སུ་གསོལ། །ཞེས་པའི་མཚམས་སུ་ཕྱི་འབྲང་བསྐྲད། ཛཿཧཱུཾ་བཾ་ཧོཿནས་རང་རིགས་རྣམས་ཀྱི་བདག་པོར་བཞུགས། ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་གཉིས་སྔོན་དུ་འགྲོ་བས། ཀུན་ཏུ་བཟང་པོ་སོགས་ཀྱིས་མཆོད། བདུད་རྩི་ལྔ་དང་ནས་བདུད་རྩི་ཕུལ། འཆི་མེད་དབང་པོས་བསྟོད་པར་བྱའོ། །དྲག་དམར་ལ། རིག་འཛིན་ཆེན་པོ་པདྨ་དྲག་པོ་རྩལ་སོགས་ནས་དངོས་གྲུབ་རྣམས་གཉིས་སྩོལ་ཕྱིར་གཤེགས་སུ་གསོལ། །ཞེས་པའི་མཚམས་སུ་ཕྱི་འབྲང་བསྐྲད། ཞེས་གསོལ་བ་བཏབ་པས་སོགས་ནས་ཆ་ལུགས་ཅན་དུ་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་བཞི་སྔོན་དུ་འགྲོ་བས། ལྷ་རྫས་མེ་ཏོག་མས་མཆོད། མྱོས་བྱེད་དཔའ་བོའི་ནས་སྨན་རཀ་གཏོར་གསུམ་ཕུལ། སྣང་བ་མཐའ་ཡས་མས་བསྟོད་པར་བྱའོ། །ལྷན་སྐྱེས་ལ། སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་བཅོམ་ལྡན་འདས་སོགས་ནས། བཛྲ་ས་མཱ་ཛཿཞེས་པའི་མཚམས་སུ་ཕྱི་འབྲང་བསྐྲད། ཛཿཡེ་ཤེས་པ་སོགས་ནས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མཆོད་པ་ཆུ་བཞི་སྔོན་དུ་འགྲོ་བས། དཀྱིལ་འཁོར་ཀུན་ཏུ་ཕྱི། རྒྱལ་བ་ཀུན་གྱི་ནང༌། ལྕགས་ཀྱུ་ལྔས་གསང་བ། ལྷ་དང་མི་ཡིས་དེ་ཁོ་ནའོ། །ཁྱོད་ནི་རྣལ་འབྱོར་མས་བསྟོད་པ་བཅས་བྱའོ། །ཡང་སྒྲུབ་ཆོག་སོགས་དང་འབྲེལ་བའི་དམིགས་བསལ་རྣམས་གོང་དུ་ཞི་རྒྱས་གཉིས་ཀྱི་སྐབས་སུ་བསྟན་པ་བཞིན་ངེས་པར་བྱའོ། །གང་ལྟར་ཡང་བསྟོད་པའི་མཇུག་ནས་དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་ས་ཏྭ་སརྦ་པཱ་པཾ་ད་ཧ་སྭཱཧཱ། ཞེས་མར་ཁུ་ལན་བདུན་ཕུལ་བས། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པར་ཞལ་གྱིས་བཞེས། དབང་གི་ལས་བསྒྲུབ་པར་བཞེད་ནས་ཆགས་པའི་ཉམས་འཛིན་པར་གྱུར། དེ་ནས་མེ་པྲ་བརྟག ཟློག་དུས་ལས་ཐམས་ཅད་པས་བགེགས་བསྐྲད་དང༌། གཙོ་བོའི་སྔགས་ཀྱིས་བསང་གཏོར་བྱས། ཨོཾ་ཨགྣ་ཡེ་ཀཱ་མ་ལ་བ་ས་ཨ་ཏི་ལཾ་ཀུ་སྭཱཧཱ། མིག་འབྲས་གཉིས་གཡོན་དུ་ཕྱོགས་པས་མར་ཁུ་ལན་གསུམ་བླུགས་ཏེ་སྲེག །དེ་ནས་བསྒྲུབ་བྱའི་ཏིང་ངེ་འཛིན་ནི། ཡཾ་ལས་རླུང་གི་དཀྱིལ་འཁོར་ལ་བུད་མེད་དུ་གནས་པ། བདག་གི་ཐུགས་ཀའི་འོད་ཀྱིས་མདུན་བསྐྱེད་བསྐུལ་བས། མེ་དབུས་ཀྱི་ལྷ་རྣམས་ཀྱི་སྐུ་ལས་འོད་ཟེར་དམར་པོ་ལྕགས་ཀྱུ་ཞགས་པ་ལྕགས་སྒྲོག་གི་རྣམ་པར་སྤྲོས། བསྒྲིབ་བྱ་སྐྱེས་པའི་སྙིང་གར། བུད་མེད་ཀྱི་བྷ་གར་ལྕགས་ཀྱུས་བཏབ། ཞགས་པས་བཅིངས། ལྕགས་སྒྲོག་གི་རྣམ་པས་བསྡམས་ནས་དྲིལ་བུས་མཉེས། རླུང་གིས་བདག་གི་མདུན་དུ་གཟུགས་བརྙན་ལ་གཞུག དེ་ལ་རང་གི་ཐུགས་ཀའི་འོད་ཟེར་དམར་པོ་ཞུགས། ལུས་གང་དེའི་ལུས་ངག་ཡིད་གསུམ་བསྡུས་ནས་བདག་གི་སྙིང་གར་ཐིམ། བདག་གི་དབང་དུ་འདུས་པར་གྱུར། ཞེས་བརྗོད། དེ་ནས་ལས་གཞུང་གང་ལ་བརྟེན་པའི་ལྷའི་སྔགས་ཀྱིས་མར་ཁུ་ལན་བདུན་སྤྱི་བསྐོས་སུ་ཕུལ། རྫས་དངོས་ནི། ཡི་གེ་གསུམ་སྔོན་དུ་བཏང་བས་ལྷ་སྔགས་རྫས་སྔགས་ལས་སྔགས་བཅས་འབུལ་བ་སྟེ། དེ་ཡང་བདེ་མཆོག་ལྟ་བུ་ལ་མཚོན་ན། ཨོཾ་ཨཱཿཧཱུཾ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ནས་བཻ་རོ་ཙ་ནཱི་ཡེ་སྭཱཧཱ། ཨོཾ་བོ་དྷི་པྲྀཀྵ་སྭཱཧཱ། ཁམས་གསུམ་པོ་ཐམས་ཅད་ཝ་ཤཾ་ཀུ་རུ་ཧོཿདེ་བཞིན་འཁོར་རྣམས་ལ། ཨོཾ་ཨཱཿཧཱུཾ། ཨོཾ་ཌཱ་ཀི་ནཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་པྲྀཀྵ་སྭཱཧཱ། ཁམས་གསུམ་པོ་ཐམས་ཅད་ཝ་ཤཾ་ཀུ་རུ་ཧོཿཞེས་ཡམ་ཤིང་དང༌། དེ་བཞིན་མར་ཁུ། ཏིལ། ཡུངས་ཀར། འབྲས། སོ་བ། ནས། སྲན། གྲོ། ཞོ་ཟན། དཱུརྦ། ཀུ་ཤ། བིལ་བ། སྨན། མེ་ཏོག སོ་རྩི། གོས་ཟུང་གི་བར་རིམ་པར་འབུལ་བའི་མཐར། དཀྱིལ་འཁོར་གང་ལ་བརྟེན་པའི་མཚན་སྨོས་ཏེ་ལྷ་ཚོགས་རྣམས་ལ། བསྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་གིས་ཁམས་གསུམ་སྤྱི་དང༌། ཁྱད་པར་ལྷ་འདྲེ་མི་གསུམ་ཟས་ནོར་ཕྱུགས་སོགས་སྲིད་ཞིའི་ལེགས་ཚོགས་ཐམས་ཅད་དབང་དུ་བསྡུ་བར་མཛད་དུ་གསོལ། ཞེས་བརྗོད། དེ་ནས་བདག་བསྐྱེད་རྐྱང་བའི་དབང་དུ་བྱས་ན་ཚོགས་དང༌། གཏོར་མ། རྗེས་ཆོག་བཅས་དེ་རང་དུ་ཕུལ་གྲུབ་པའི་མཐར། མེ་ཏོག་བཀྱེ་སྟེ། གཙོ་བོ་བདག་ཅག་སོགས་བརྗོད། སྒྲུབ་ཆོག་དང་འབྲེལ་ན་འདོད་གསོལ་གྲུབ་མ་ཐག་ཏུ། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིག་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །བཛྲ་ས་ཏྭ་ལན་གསུམ་བརྗོད་དེ་མེ་ཏོག་ཕུལ། བདག་བསྐྱེད་རྐྱང་པའི་སྐབས། ཐབ་ཀྱི་ཡེ་ཤེས་པ་རྣམས། ཨོཾ། ཁྱོད་ཀྱི་སོགས་ཚིགས་སུ་བཅད་པའི་མཐར། བཛྲ་མུཿཡེ་ཤེས་པ་གཤེགས་དམ་ཚིག་པ་རང་ལ་ཐིམ་པར་གྱུར། ཞེས་དང༌། སྒྲུབ་ཆོག་སོགས་དང་འབྲེལ་དུས་དམིགས་བསལ་གྱི་ཚིག་བསྒྱུར་གོང་དུ་བསྟན་པ་བཞིན་ཤེས་པར་བྱའོ། །དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། ཞེས་བརྗོད། དེ་ལ་ཨོཾ་ཨཱརྒྷཾ་སོགས་ཆུ་གསུམ་ཉེར་སྤྱོད་རོལ་མོ་དང་བཅས་པས་མཆོད་ནས། རྫས་ལྷག་འབུལ་བ་ནི། ཨོཾ་ཨཱཿཧཱུཾ། ཨོཾ་ཨ་ན་ལ་སོགས་ཀྱིས་ཡམ་ཤིང་ནས་བཟུང་གོས་ཟུང་གི་བར་རིམ་པར་ཕུལ་ནས། བསྟོད་པ་ནི། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པར་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱིས་བདུད་རྩི་ཡོངས་ལ་གསོལ། །ཉེས་པའི་སྐྱོན་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད་ནས། ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། མ་འབྱོར་བ་དང་སོགས་ཀྱིས་བཟོད་གསོལ་བྱས་ཏེ། བདག་གི་དོན་དང་གཞན་གྱི་དོན། །བསྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིང༌། །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། ཞེས་བརྗོད། དེ་ནས་སྒྲུབ་ཆོག་དང་འབྲེལ་ན་ཚོགས་ལ་འཇུག བདག་བསྐྱེད་ཁོ་ནའི་དབང་དུ་བྱས་ན་བསྔོ་སྨོན་བཀྲ་ཤིས་བཅས་པས་མཐའ་བརྒྱན་པར་བྱའོ། །དབང་གི་སྦྱིན་སྲེག་གོ། ༈ །།གདུག་པ་ཅན་ལ་མངོན་སྤྱོད་ཀྱི་ལས་བྱ་བའི་ཕྱིར། སྡང་བའི་སེམས་ཀྱིས་དྲག་པོ་ལ་ཤིས་པའི་གཟའ་སྐར་ཚེས་དུས་སྦྱོར་གྱི་ཉིན་ཕྱེད་དམ་མཚན་ཕྱེད་ལ། ས་གཞི་རྩུབ་ཅིང་ཚ་སྒོ་ཅན་ཁ་དོག་ནག་ཅིང་གས་བ་དུར་སའམ་འཇིག་རྟེན་གྱི་མ་མོའི་གནས། གྲོང་ཁྱེར་ལ་སོགས་པའི་ལྷོ། ཐབ་ཁུང་གྲུ་གསུམ་པ་རྒྱར་སོར་མོ་ཉི་ཤུ། ཕྱེད་ཀྱི་སྲིད་དང་ལྡན་པ། ནང་དུ་སོར་བཅུ་ཐུར་དུ་བརྐོས་པ། ཁ་ནས་སོར་གསུམ་ཕྱིར་བོར་བའི་ཁ་ཁྱེར་སོར་གསུམ་གྱི་དབང་ཞེང་ཅན། ས་ནག་པོ་དང་བོང་བུ་དང་རྔ་མོང་གི་སྦངས། རོ་ཐལ་དང༌། ཕུབ་མ་དང༌། སོལ་ཕྱེ་བསྲེས་པས་ཕྱི་ནང་བྱུགས། དྲི་མི་ཞིམ་པའི་མེ་ཏོག་དང༌། འབྲུ་ནག་པོ་དང་ཕུབ་མ་གཏོར། ནང་དུ་ཁྲོ་བོའི་རྡོ་རྗེ་རྩེ་གསུམ་སོར་བརྒྱད་པའི་ཚད། ཕྱི་ཟུར་ལ་སྣ་ཚོགས་རྡོ་རྗེ་མདུང་རྩེ་གསུམ་རྡོ་རྗེ་ཐོ་བ་བྲི། ཁ་ཁྱེར་རལ་གྲིས་བསྐོར། བུད་ཤིང་དྲི་མི་ཞིམ་པ་རོ་ཁ་བ་ཚེར་མ་རྣོ་བའི་ཤིང་དུར་ཁྲོད་དུ་སྐྱེས་པ་སྐམ་པོ་དང༌། ནིམ་པ་དང་སེང་ལྡེང་གི་ཤིང་འུག་པའི་སྒྲོ་དང་བཅས་པས་ཐབ་ལས་ཅུང་དམའ་བར་རྩིག སྒྲུབ་པ་པོའི་གཡོན་དུ་ཡམ་ཤིང་བུད་ཤིང་དུ་བཤད་པའི་ཤིང་རྙིང་བ་རྩེ་ཉམས་པ་ཤུན་པ་མེད་ཅིང་གས་པ། ཐུང་རིང་སྦོམ་འཁྱོག་པོ། གྲུབ་ཆག་འབུས་ཟོས་སྲོག་ཆགས་ལྡན་པ་སྐམ་པ་རྣམས་ཀྱི་རྩ་བའི་ཆ་ལས་ཚད་སོར་བཅུ་གཉིས་པ་རྩེ་གཉིས་རྩུབ་པའམ་རྣོ་བ་དུག་ཁྲག་ཞག་ཆེན་པོས་སྦགས་པ། ཚ་བའམ་ཡུངས་ཀར་གྱི་མར་ཁུ། ཁྲག་དང་ལན་ཚྭ་དང་ཀེ་ཚེ་དང་ནིམ་པའི་ལོ་མ་དང་དུར་ཁྲོད་ཀྱི་རུས་ཐལ། བོང་བུ་རྔ་མོང་གི་སྦངས་དང༌། སྐྲ་དང་ཞག བྱ་རོག་དང་འུག་པའི་སྒྲོ། བཤང་གཅི་ཤ་ཁྲག ལྷག་པར་སྒྲུབ་པར་བྱས་པའི་ལིངྒ་གཏུབས་ཏེ་རྐང་རྗེས་ཀྱི་ས་དང་ལྷན་ཅིག་བཏགས་པ་མིང་རུས་སྙིང་གར་བཀོད་པའི་ལིང་ཆུང་དྲུག་ཅུ་རྩ་བརྒྱད་བྱས། གཡས་སུ་ལྕགས་ཀྱི་སྣོད་དུ་ཁྲག་དང་ཀོཊ་པའི་ཁུ་བ་དང༌། མིའམ་བ་ལང་ངམ་བོང་བུའི་གཅིན་གྱི་མཆོད་ཡོན་སོགས་ལས་མཐུན་གྱི་ཉེར་སྤྱོད་རོལ་མོ་དང་བཅས་པ་བཤམ། དགང་བླུགས་དང་རྣལ་འབྱོར་པ་ལ་དགོས་པའི་ཡོ་བྱས་བསྟར་ལ། བདུད་ཀྱིས་ལས་ལ་འཇུག་པའི་ཆས་སུ་ཞུགས་པའམ་གཅེར་བུ་སྐྲ་ལྷུགས་པར་འཕྱང་བ། ཁ་ཟས་ཤ་ཟ་དཔའ་བོའི་བཏུང་བ་འཐུང༌། སྟན་སྲ་ཞིང་རྩུབ་པའམ་རོ་གདན་སྡེས་བྲིས་པར་སྟངས་སྟབས་རྐང་པ་གཡོན་པ་སྐྱིལ་ཀྲུང་ཕྱེད་པར་བྱས། དེ་དང་ཉེ་བར་པུས་མོ་གཡས་པ་སྟེང་དུ་དྲང་པོར་བྱས་པ་ཁྲོ་བོའི་སྐྱིལ་ཀྲུང་བཅས་ནས། ཁ་ལྷོར་བལྟས་ཁྲོ་གཉེར་དང་བཅས་པའི་གདོང་གིས། བགེགས་ལ་གཏོར་མ་བཏང་བསྐྲད་བྱ། བདག་བསྐྱེད་གང་ལ་བརྟེན་པ་གཞུང་བཞིན་བསྒོམས་ནས་བསྡུས། དེ་ལས་ལངས་དུས། ཡཾ་ལས་རླུང་གི་དཀྱིལ་འཁོར་ལ། པཾ་ལས་པདྨ་དང༌། རཾ་ལས་ཉི་མ་དང་མི་རོའི་གདན་ལ། ཧཱུཾ་ལས་རང་ཉིད་རྡོ་རྗེ་ཁྲོ་བོ་མི་བསྐྱོད་པ་སྐུ་མདོག་མཐིང་ག་རྡོ་རྗེ་དང་རྡོ་རྗེའི་དྲིལ་བུ་འཛིན་པ། རྒྱན་གྱིས་བརྒྱན་ནས་ཁྲོ་བོའི་དཀྱིལ་ཀྲུང་གིས་བཞུགས་པར་གྱུར། ཞེས་ཁྲོ་བོའི་སྐུར་ལངས། བདག་བསྐྱེད་རྐྱང་པའི་དབང་དུ་བྱས་ན་འདིས་ཆོག་ལ། སྒྲུབ་ཆོག་སོགས་དང་འབྲེལ་སྐབས་ལས་གཞུང་ཞི་བ་ལ་བརྟེན་པ་རྣམས་འདི་སྐབས་ཁྲོ་བོར་གནས་འགྱུར་དགོས་པ་གཞིར་བཅས། དེ་ནས་ལས་ཐམས་ཅད་པའི་སྔགས་ཀྱིས་རྫས་རྣམས་ལ་བསང་གཏོར་བྱས་ཏེ། ཤ་ཆེན་དང་གུ་གུལ་བདུགས། ཆུ་གསུམ་སྒྲུབ་སྔགས་རང་ལྷའི་སྔགས་ཀྱི་མཐར། གནོད་བྱེད་དགྲ་བགེགས་མཱ་ར་ཡ་ཧཱུཾ་ཕཊ། ཅེས་བཏགས་པ་ལན་བདུན་བཟླ། བདེ་མཆོག་ལ་ཡི་གེ་བདུན་མཁོ་ནའི་མཐར་བཏགས་པར་སྣང་ངོ༌། །ཉེ་སྤྱོད་ལྔ་ཧཱུཾ་ལས་བྱུང་བར་གྱུར། ཞེས་བརྗོད། དགང་བླུགས་ཁ་སྦྱར་བ་བཟུང་སྟེ། ཨོཾ་སྭཱཧཱས་རྫས་བཀྲུ། ཨོཾ་ཨཱཿསྭཱཧཱས་ཡམ་ཤིང༌། ཨོཾ་ཤྲཱི་སྭཱཧཱས་མར་ཁུ། ཨོཾ་ཛྲེཾ་སྭཱཧཱས་འབྲུ་རྣམས། ཨོཾ་ཀུ་རུ་ཀུ་རུ་སྭཱཧཱས་དེ་ལས་གཞན་པ་རྣམས་སྦྱངས། སྔགས་རྣམས་ལན་གསུམ་རེ་བརྗོད། ཨོཾ་ཨཱཿཧཱུཾ་གིས་ལྷ་རྫས་དང་ཡམ་ཤིང་བྱེ་བྲག་ཏུ་བྱིན་གྱིས་བརླབ་བ་སྟེ། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩི་དང༌། ཡམ་ཤིང་གདུག་པ་ཅན་གྱི་ཤིང་དུ་གྱུར། ཅེས་བརྗོད། དེ་ནས་ལས་སྔགས་ཀྱིས་ཀུ་ཤ་བསངས་གཏོར་བྱས་ཏེ། ཀུ་ཤ་འདི་ནི་གཙང་ཞིང་དགེ །ས་ལས་སྐྱེས་པ་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །དམ་ཉམས་དགྲ་ལ་མངོན་སྤྱོད་མཛོད། ཨོཾ་བཛྲ་ས་ཏྭ་ཨཱཿལན་གསུམ་གྱིས་རང་གི་གཡས་ཕྱོགས་ནས་ཐབ་ཀྱི་ཁ་ཁྱེར་ལ་རྩེ་མོ་ལྷོར་བསྟན་ནས་གཡོན་བསྐོར་དུ་བཀྲམ། གཤན་ར་ནས་མེ་བླངས་ཏེ་ལས་སྔགས་ཀྱིས་བསངས། ཨོཾ་ཛྭ་ལ་ཛྭ་ལ་ཧཱུཾ་ལན་གསུམ་གྱིས་སྤར། ཨོཾ་ཧཱུཾ་སྭཱཧཱ། ལན་བདུན་གྱིས་མར་ཁུ་བླུགས། ཡང་ན། ཧཱུཾ་བདུན་གྱིས་སོ། །ལས་སྔགས་ཀྱིས་ཐབས་བསངས། བྷྲཱཾ་ལས་དྲག་པོའི་ཐབ་ཁུང་ཟུར་གསུམ་ནག་པོ་རྒྱའི་ཕྱེད་ཀྱི་དཔངས་དང་ལྡན་པ་ཁ་ཁྱེར་རལ་གྲིས་མཚན་པ། དེའི་ནང་དུ་ཡཾ་ལས་རླུང་གི་དཀྱིལ་འཁོར་གྱི་སྟེང་དུ། རཾ་ལས་སྐྱེས་པའི་དྲག་པོའི་མེ་ལྷ་རླུང་མུན་པའི་མདོག་ཅན་ཤིན་ཏུ་ཁྲོ་ཞིང་གཏུམ་པ། སྦོམ་ཞིང་གེལ་བ་དྲང་སྲོང་གི་ཆ་བྱད་ཅན། ཕྱག་བཞི་གཡས་གཉིས་རྡོ་རྗེ་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་བ་སྤྱིར་བླུགས་འཛིན་ཅིང༌། རྒྱན་དང་ན་བཟའ་དང་མཆོད་ཕྱིར་ཐོགས་ནག་པོ་ཅན། འོད་ཟེར་མཐིང་ནག་གི་སྣ་ལ་མཚོན་ཆ་སྣ་ཚོགས་སྐར་མདའ་ལྟ་བུར་འཕྲོ་བས་བསྟན་པ་ཉམས་པར་བྱེད་དགྲ་ལྷ་སྲུང་དང་བཅས་པ་བརླག་པར་བྱེད་པ། སེམས་དཔའི་སྐྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེ་ཡི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་ནས། །འདི་ཉིད་དུ་ནི་ཉེ་བར་མཛོད། །བདག་བསྐྱེད་ཀྱི་ཐུགས་ཀའི་འོད་ཟེར་ལྕགས་ཀྱུ་ལྟ་བུས་འཇིག་རྟེན་གྱི་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་མེའི་ལྷ་རླུང་མུན་པའི་མདོག་ཅན་དྲང་སྲོང་གི་འཁོར་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར། ཨོཾ་ཊཀྐི་ནི་ཀྲོ་དྷ་ཏེ་ཛ་ཧཱུཾ་ཛཿཞེས་སམ། ཡང་ན། ཨོཾ་ཨགྣ་ཡེ། ཨཱ་དཱི་བྱ། ཨཱ་དཱི་བྱ། ཨ་བེ་ཤ། མ་ཧཱ་ཤྲཱི་ཡེ། ཧ་བྱ་ཀ་བྱ་མ་ཧཱ་ན་ཡ་སྭཱཧཱ། ཞེས་བརྗོད་པས་སྤྱན་དྲངས། སུ་བྷ་ནིས་ཕྱི་འབྲང་བསྐྲད། ཛཿཧཱུཾ་བཾ་ཧོཿ། དམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མསྶ་མནྟས་བྱོན་སྐྱེམས་ཕུལ། ཨོཾ་ཨརྒྷཾསོགས་ཆུ་བཞི་ཉེར་སྤྱོད་ལྔ་རོལ་མོ་དང་བཅས་པས་མཆོད། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པ། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེ་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པ་རིལ་བ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །ནག་ཅིང་ཁྲོ་ལ་གཏུམ་པའི་སྐུ། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་ནག་པས་མཛེས་པར་བརྒྱན། །ཕྱོགས་བཅུར་འོད་ཀྱི་སྐར་མདའ་ཡིས། །བསྟན་པ་འཇིགས་པའི་དགྲ་བགེགས་འཇོམས། །ནག་པོའི་ཕྱོགས་རྣམས་བརླག་བྱེད་པ། །རླུང་ཞེས་བྱ་ལ་ཕྱག་འཚལ་བསྟོད། །ཅེས་བསྟོད་ནས། ཕྱག་རྒྱ་བཅས། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་ཧཱུཾ་ཕཊ་དྲྀཥྱ་ཛཿཧཱུཾ་བཾ་ཧོཿས་མ་ཡ་སྟྭཾ། ས་མ་ཡ་སྟྭཾ་ཨ་ཧཾ། ཞེས་ལན་གསུམ་གྱིས་དམ་ཚིག་བསྒྲག་པས། མེ་ལྷ་དམ་ཚིག་ལ་གནས་ཏེ་དམ་ཉམས་པའི་དགྲ་བོ་ལ་མངོན་སྤྱོད་ཀྱི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་རྡོ་རྗེ་ཁུ་ཚུར་ལས་མཛུབ་མོ་སྡིགས་མཛུབ་ཏུ་བྱས་པ་ཁྲོ་བོའི་ཁུ་ཚུར་གྱིས་དགང་བླུགས་གྲུ་མོ་པུས་མོ་ལས་ཕྱིར་ཕྱོགས་པས་བཟུང༌། དགང་གཟར་དང་བླུགས་གཟར་གྱི་ཁ་ལ། ཧཱུཾ་ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷའི་ཞལ་ཆེར་གདངས་པའི་ལྗགས་རྩེར་རཾ་གྱིས་མཚན་པར་གྱུར། ཞེས་བརྗོད། དགང་བླུགས་མར་ཁུས་བཀང་སྟེ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་དུཥྚཾ་བིགྷྣཾ་གནོད་བྱེད་དགྲ་བགེགས་མཱ་ར་ཡ་ཕཊ། ཞེས་སྤྱི་བསྐོས་ཀྱི་ཚུལ་དུ་མར་ཁུ་ལན་བདུན་གཡོན་བསྐོར་དུ་ཕུལ། རྫས་དངོས་ནི། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་མ་ཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷ་སྨིཾ་ཀུ་རུ་སརྦ་དུཎྚཾ་བགྷྣཾ། ཨོཾ་བཛྲ་ཡ་གནོད་བྱེད་དགྲ་བགེགས་མཱ་ར་ཡ་ཕཊ། ཅེས་ཡམ་ཤིང་ཕུལ། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་ནས་བིགྷྣཾ། ཨོཾ་ཨགྣ་ཡེ་གནོད་བྱེད་དགྲ་བགེགས་མཱ་ར་ཡ་ཕཊ། ཅེས་མར་ནག་ཕུལ་དེ་ནས། ལིངྒ་རྣམས་སྐད་ཅིག་གིས་སངས་རྒྱས་བསྟན་པའི་སྤྱི་དགྲ། ཁྱད་པར་དཔལ་ལྡན་འབྲུག་པའི་བསྟན་པའི་སྡང་དགྲ། ཡང་སྒོས་བདག་ཅག་ཡོན་མཆོད་འཁོར་དང་བཅས་པ་རྣམས་ལ་གནོད་པའི་དགྲ་བོ་འཁོར་དང་བཅས་པ་གསལ་བར་གྱུར། ཅེས་བརྗོད་ནས། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་ནས་བིགྷྣཾ་དགྲ་བོ་འཁོར་བཅས་མཱ་ར་ཡ་ཕཊ། ཅེས་ལིངྒ་ཕུལ། དེ་ལ་བདེ་མཆོག་བཅུ་གསུམ་མ་དང་སྦྱར་བའི་སྦྱིན་སྲེག་ཆོག་བསྒྲིགས་མར་ལིངྒ་མན་ཆད་འབུལ་སྔགས་ཞེས་དམིགས་བསལ་དུ་བཅད་པ་དེ་ལ་ཞིབ་ཏུ་དཔྱད་ན། མཛུབ་ཚུགས་མའི་གཞུང་འདི་ལས། ཡི་གེ་གསུམ་མེ་ལྷའི་སྔགས་ཀྱི་མཐར་སྤེལ་ཚིག་ལྷག་མ་རྣམས་ཞེས་གསུངས་པས། དེའི་དགོངས་པ་ལྟར་ན། སྤེལ་ཚིག་ཅེས་པ་རྫས་སྔགས་ཡིན་ཏེ། ལས་རབ་འབྱམས་ལས། སྔགས་ཀྱི་མཐར་ནི་མིང་དང་སྦྱར། ཞེས་གསུངས་པས། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་ནས་བི་གྷྣཾ། ཨོཾ་སརྦ་པཱ་པཾ་ད་ཧ་ན་བཛྲ་ཡ་གནོད་བྱེད་དགྲ་བགེགས་མཱ་ར་ཡ་ཕཊ། ཅེས་ཏིལ་ཕུལ། དེ་བཞིན་རྫས་ཀྱི་སྤེལ་ཚིག་རྣམས་སོ་སོར་འཛུགས་དགོས་པར་འདུག་ཀྱང་ཆོག་བསྒྲིགས་ཀྱི་པར་མ་དེར་མི་འདུག་པས་རིགས་འགྲེས་མ་ཤེས་པ་མིན་ནམ་སྙམ་མོ། །གང་ལྟར་ཡང་འདིར་མཛུབ་ཚུགས་མའི་དགོངས་པ་གཞིར་བཞག་ཏུ་བཀོད་ཡོད་པས་དཔྱོད་ལྡན་རྣམས་ཀྱིས་བརྟག་དཔྱད་ཡོད་པར་མཛོད། དེ་བཞིན་ཡུངས་ཀར་ལ། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་ནས་བི་གྷྣཾ། ཨོཾ་སརྦ་ཨརྠ་སིདྡྷི་ཡེ་གནོད་བྱེད་དགྲ་བགེགས་མཱ་ར་ཡ་ཕཊ། ཅེས་སྤེལ་ཚིག་གི་སྭཱཧཱ་དོར་ནས་ལས་སྔགས་ཀྱི་མིང་སྦྱར་བ་ཙམ་མ་གཏོགས་རྫས་དང་སྔགས་ཡ་བྲལ་དུ་སོང་བ་འདི་གཞུང་གི་དགོངས་པ་མ་ཡིན་པར་སྣང་ངོ༌། །དེ་བཞིན་ཨོཾ་བཛྲ་པུཥྚ་ཡེས་འབྲས་ཕུལ། ཨོཾ་བཛྲ་བི་ཛ་ཡེས་སོ་བ། ཨོཾ་མཧཱ་བེ་གྷ་ཡས་ནས། ཨོཾ་མཧཱ་བ་ལཱ་ཡས་སྲན་མ། ཨོཾ་བཛྲ་གྷསྨ་རིས་གྲོ། ཨོཾ་སརྦ་ས་མ་བ་དེས་ཞོ་ཟན། ཨོཾ་བཛྲ་ཨཱ་ཡུ་ཥེས་དཱུརྦ། ཨོཾ་ཨ་པྲ་ཏི་ཧ་ཏ་བཛྲ་ཡས་ཀུ་ཤ། ཨོཾ་མཧཱ་ཤེས་པ་ཡེས་བིལ་བ། ཨོཾ་ཨོ་ཥ་དྷིས་སྨན། ཨོཾ་པུཥྤེས་མེ་ཏོག ཨོཾ་ཏམྦུ་ལིས་སོ་རྩི། ཨོཾ་བཛྲ་ཝསྟྲ་ཡེས་གོས་ཟུང་གི་བར་རིམ་པར་ཕུལ་བའི་མཐར། དྲང་སྲོང་ཆེན་པོ་ཁྱོད་ལ་བསྲེག་བླུགས་མཆོད་བསྟོད་ཕུལ་བ་ལ་བརྟེན་ནས། སངས་རྒྱས་ཀྱི་བསྟན་པ་ཉམས་པར་བྱེད་ཅིང་དཀོན་མཆོག་གསུམ་གྱི་དབུ་འཕངས་སྨད་པའི་སྡིག་ཅན་གྱི་དགྲ་བོ་སྤྱི་དང༌། ཁྱད་པར་དཔལ་ལྡན་འབྲུག་པའི་བསྟན་པ་ལ་སྡང་ཞིང༌། ཡང་སྒོས་རྣལ་འབྱོར་པ་བདག་ཅག་ཡོན་མཆོད་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་དགྲ་བགེགས་གདུག་པ་ཅན་ཐམས་ཅད། ལོ་དང་ཟླ་བར་མར་འགྱངས་ཞག་དང་ཟ་མ་འདི་ཉིད་དུ། རྟགས་ཕྱུང་མཚན་མ་སྟོན། ལྔ་ཕུང་བཤིག ཡིད་རྟེན་ཆོས་ཀྱི་དབྱིངས་སུ་བསྒྲལ་བའི་ཕྲིན་ལས་མཛད་དུ་གསོལ། ཞེས་འདོད་དོན་གསོལ། སླར་ཡང་ཨོཾ་ཨརྒྷཾ་སོགས་ཆུ་བཞི་ཉེར་སྤྱོད་རོལ་མོ་དང་བཅས་པས་མཆོད། སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧིས་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་ཆེན་པོ་གདོན་གྱི་བདག །ཤར་ལྷོ་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེ་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམ་པར་གྱུར་པའི་དབུས་སུ། ཞེས་པའི་མཚམས་སུ་དེར་གཞུང་གང་ལ་བརྟེན་པའི་མངོན་རྟོགས་ནས་བཟུང་སྤྱན་འདྲེན་གྱི་བར་བྱས་ཏེ་ཕྱི་འབྲང་བསྐྲད། དམ་ཡེ་བསྲེས་པ་ནས་རྒྱས་གདབ་ཀྱི་བར་བྱས་ཏེ་བྱོན་སྐྱེམས་ཕུལ། དེ་ནས་ཕྱག་འཚལ་ནས་བཟུང་མཆོད་པ་ཆུ་བཞི་སྔོན་དུ་བཏང་ནས། ཕྱི་ནང་གསང་བ་དེ་ཁོ་ནས་མཆོད། རང་གཞུང་གི་བསྟོད་པ་ཡན་གྲུབ་བྱས་ཏེ། དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་ས་ཏྭ་སརྦ་པཱ་པཾ་ད་ཧ་སྭཱཧཱ། ལན་བདུན་གྱིས་མར་ནག་ཕུལ། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པར་ཞལ་གྱིས་བཞེས། དམ་ཉམས་པའི་དགྲ་བོ་ལ་མངོན་སྤྱོད་ཀྱི་ལས་བསྒྲུབ་པར་བཞེད་ནས་དྲག་པོའི་ཉམས་འཛིན་པར་གྱུར། དེ་ནས་མེ་པྲ་བརྟག ངན་ན་ལས་ཐམས་ཅད་པས་བསྐྲད། གཙོ་བོའི་སྔགས་ཀྱིས་བསང་གཏོར་བྱས། ཨོཾ་ཨགྣ་ཡེ་ཀྲོ་དྷ་ཏེ་ཛ་བ་ས་ཨ་ཏི་ལཾ་ཀུ་སྭཱཧཱ། ལན་གསུམ་གྱིས་མར་ནག་ཕུལ། དེ་ནས་བསྒྲུབ་བྱའི་དམིགས་པ་ནི། ལིངྒ་རཾ་ལས་ཉི་མའི་དཀྱིལ་འཁོར་ལ། གཟས་པ་ལུས་གཅེར་པུ་ཁ་ལྷོར་བལྟས་པས་སྐྱོབ་བྱེད་དང་བྲལ་བས་ངུ་ཞིང་བརྒྱལ་བར་གྱུར། ཅེས་དམིགས་རྟེན་གསལ། ཁམས་གསུམ་གནོན་པའི་བསམ་པས་ཁ་མེ་ཕྱོགས་བལྟས། བདག་གི་ཐུགས་ཁ་ནས་འཕྲོས་པའི་འོད་ཀྱིས་བསྐུལ་བས་མེད་དབུས་ཀྱི་ལྷ་རྣམས་ཀྱི་སྐུ་ལས་སྤྲུལ་པ་དཔག་ཏུ་མེད་པ་བཀྱེ། དེ་རྣམས་ཀྱི་དགྲ་བོའི་བསྲུང་བའི་གུར་ཁང་བཤིག སྐྱོབ་བྱེད་ཡེ་ཤེས་ཀྱི་ལྷ་ལ་མཆོད། འདི་མ་རུངས་པས་སྐྱོབ་མི་རིགས་པར་གསོལ་བས་དེ་དག་གིས་སྤངས། འཇིག་རྟེན་པའི་ལྷ་རྒྱ་མཚོའི་ཕ་རོལ་ཏུ་བསྐྲད། དེའི་མགྲིན་པ་ནས་ཞགས་པས་བཅིངས། སྙིང་གར་ལྕགས་ཀྱུས་བཏབ། ཡན་ལག་ལྕགས་སྒྲོག་གིས་བསྡམས། རྒྱབ་ནས་ཁྲོ་བོས་རྡེག་ཅིང་ལས་ཀྱི་རླུང་དམར་གྱིས་དེད། འཇིགས་པའི་མུན་པས་བསུས་ནས་དམིགས་རྟེན་དེ་ལ་ཐིམ་པར་གྱུར། ཞེས་བརྗོད་དེ་ཐིམ་པར་བསམ། དེ་ནས་ལས་ཐམས་ཅད་པའི་སྔགས་ཀྱི་ཤམ་བུར་ཛཿབཏགས་ཏེ་ལན་བདུན་ཙམ་གྱིས་བཀུག དེ་ནས་སླར་སྤྲོས་པའི་འོད་མེའི་ཁབ་ལྟ་བུ་དགྲ་བོའི་བཤང་ལམ་ནས་ཞུགས་ཚེ་རྟེན་བདག་ལ་ཕུལ། རང་གི་ཚེའི་གསོས་སུ་གྱུར། སྲོག་རྟེན་ཡི་གེ་ཧཱུཾ་མེ་དེས་སྦྱངས་ནས་འོག་མིན་དུ་སྦར། ལྔ་ཕུང་པོ་ཉ་རྣམས་ཀྱིས་གཏུབས་ལྷ་རྣམས་ཀྱི་ཞལ་གདངས་པ་དེར་ཕུལ་བར་གྱུར། ཞེས་བརྗོད། དེ་ནས་ལས་གཞུང་གང་ལ་བརྟེན་པའི་ལྷའི་སྔགས་ཀྱི་མཐར་གནོད་བྱེད་དགྲ་བགེགས་མཱ་ར་ཡ་ཕཊ་བཏགས་ཏེ་མར་ཁུ་ལན་བདུན་སྤྱི་བསྐོས་སུ་ཕུལ། རྫས་དངོས་ནི། འབྲུ་གསུམ་སྔོན་དུ་བཏང་བའི་ལྷ་སྔགས་ཀྱི་མཐར་ཨོཾ་བཛྲ་ཡ་གནོད་བྱེད་དགྲ་བགེགས་མཱ་ར་ཡ་ཕཊ། ཅེས་ཡམ་ཤིང་ཕུལ། དེ་ཡང་བདེ་མཆོག་ལྟ་བུ་ལ་འཁོར་སྔགས་ཡོད་པ་རྣམས་གཙོ་འཁོར་སྔགས་སྟབས་ཅིག་ཏུ་བཟླས་བའི་མཐར་སྤེལ་ཚིག་བརྗོད་དེ་ཕུལ། དེ་བཞིན་འབྲུ་གསུམ་སྔོན་དུ་འགྲོ་བའི་ལྷ་སྔགས་ཀྱི་མཐར་ཨོཾ་ཨགྣ་ཡེ་གནོད་བྱེད་དགྲ་བགེགས་མཱ་ར་ཕཊ། ཅེས་མར་ནག་ཕུལ། དེ་ནས་ལིངྒ་རེ་བཞི་པོ་རེ་རེ་བཞིན་ཕུར་བུས་བླངས་ཏེ། འབྲུ་གསུམ་སྔོན་དུ་འགྲོ་བའི་ལྷ་སྔགས་ཀྱི་མཐར་དགྲ་བོ་འཁོར་བཅས་མཱ་ར་ཡ་ཕཊ། ཅེས་ལིངྒ་རྣམས་ཕུལ། དགྲ་བོ་འཁོར་བཅས་ཞེས་པ་ལིངྒའི་སྤེལ་ཚིག་ཏུ་སྣང་ཡང་གཞན་དུ་མར་ཁུ་ལ་སྦྱོར་བའི་སྐབས་དོན་དང་མ་འབྲེལ་ཏེ། གཞུང་འདི་ལས། སྔགས་རེ་ལིངྒ་རེ་སྤེལ་གྱིན་སྲེག གཞན་ཞི་བ་བཞིན་ནོ་ཞེས་གསུངས་པས་ཀྱང་མཚོན་ནུས་སོ། །དྲག་པོའི་ལས་ལ་གཙོ་བོ་ལས་འཁོར་གནད་ཆེ་བར་དགོངས་ཏེ་གཙོ་འཁོར་གྱི་སྔགས་སྡེབ་གཅིག་ཏུ་གྲངས་མཉམ་པར་བཟླས་པ་ཡང་འཐད་པར་སེམས། དེ་བཞིན་ཏིལ་ནས་གོས་ཟུང་གི་བར་འབྲུ་གསུམ་སྔོན་དུ་བཏང་ནས་ལྷ་སྔགས་རྫས་སྔགས་ཀྱི་མཐར་གནོད་བྱེད་དགྲ་བགེགས་མཱ་ར་ཡ་ཕཊ་བཏགས་ཏེ་ཕུལ་གྲུབ་པའི་མཐར། དཀྱིལ་འཁོར་གང་ལ་བརྟེན་པའི་ལྷའི་མཚན་ནས་སྨྲོས་ཏེ་ལྷ་ཚོགས་རྣམས་ལ། སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། སངས་རྒྱས་ཀྱི་བསྟན་པ་ཉམས་བར་བྱེད་ཅིང་དཀོན་མཆོག་གསུམ་གྱི་དབུ་འཕངས་སྨད་པར་སྡིག་ཅན་གྱི་དགྲ་བོ་སྤྱི་དང༌། ཁྱད་པར་དཔལ་ལྡན་འབྲུག་པའི་བསྟན་པ་ལ་སྡང་ཞིང༌། ཡང་སྒོས་རྣལ་འབྱོར་པ་བདག་ཅག་ཡོན་མཆོད་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་དགྲ་བགེགས་གདུག་པ་ཅན་ཐམས་ཅད། ལོ་དང་ཟླ་བར་མ་འགྱངས་ཞག་དང་ཟ་མ་འདི་ཉིད་དུ། རྟགས་ཕྱུང་མཚན་མ་སྟོན། ལྔ་ཕུང་བཤིག ཡིད་རྟེན་ཆོས་ཀྱི་དབྱིངས་སུ་བསྒྲལ་བའི་ཕྲིན་ལས་མཛད་དུ་གསོལ། ཞེས་བརྗོད། དེ་ནས་བདག་བསྐྱེད་རྐྱང་པ་ལ་བརྟེན་ན་དེ་རང་དུ་ཚོགས་དང་གཏོར་མ་རྗེས་ཆོག་བཅས་ཕུལ་གྲུབ་ནས། མེ་ཏོག་བཀྱེ། གཙོ་བོ་བདག་ཅག་སོགས་བརྗོད། སྒྲུབ་ཆོག་སོགས་དང་འབྲེལ་ན་འདོད་གསོལ་གྱིས་རྗེས་སུ། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིག་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །བཛྲ་སཏྭ་ལན་གསུམ་གྱིས་མེ་ཏོག་ཕུལ། བདག་བསྐྱེད་བརྐྱང་པའི་སྐབས། ཨོ། ཁྱོད་ཀྱིས་སེམས་ཅན་སོགས་ཀྱི་མཐར། བཛྲ་མུཿཡེ་ཤེས་པ་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་དང༌། སྒྲུབ་ཆོག་སོགས་དང་འབྲེལ་བའི་ཚིག་ཕྲད་བསྒྱུར་ཁ་གོང་དུ་བསྟན་པ་བཞིན་ནོ། །དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། ཞེས་བརྗོད། དེ་ལ་ཨོཾ་ཨཱཿཧཱུཾ་སོགས་ཆུ་གསུམ་རྣ་ལྔ་རོལ་མོས་མཆོད། རྫས་ལྷག་རྣམས། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་སོགས་ཀྱིས་ཡམ་ཤིང་ནས་གོས་ཟུང་གི་བར་རིམ་པར་ཕུལ། བསྟོད་པ་ནི། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་བའི་ཐེག་བར་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་གསོལ། །ཉེས་པའི་སྐྱོན་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད་ནས། ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། མ་འབྱོར་བ་དང་སོགས་ཀྱིས་བཟོད་གསོལ་བྱས་ཏེ། བདག་གི་དོན་དང་གཞན་གྱི་དོན། །བསྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིང༌། །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། ཞེས་བརྗོད། དེ་ནས་སྒྲུབ་ཆོག་དང་འབྲེལ་ན་ཚོགས་ལ་འཇུག བདག་བསྐྱེད་ཁོ་ནའི་དབང་དུ་བྱས་ན་བསྔོ་སྨོན་བཀྲ་ཤིས་བཅས་བས་མཐའ་བརྒྱན་པར་བྱའོ། །དྲག་པོའི་སྦྱིན་སྲེག་གོ། །།དེ་ལྟར་ལས་བཞི་དེ་ཉིད་དུ་ལས་གཞན་འདུ་བས་གལ་ཏེ་སོ་སོར་བྱ་བར་འདོད་ན། དེ་དང་དེའི་རྫས་དམིགས་པ་འདོད་གསོལ་བསྒྱུར་བ་ཙམ། ལས་ཐམས་ཅད་ལ་ཞི་བར་གཙོ་བོར་བྱེད་དེ་བཞིན་ལ། ཡམ་ཤིང་ལ་སོགས་པ་སོ་སོའི་ཕན་ཡོན་དང་བསྟུན་པའི་སྤེལ་ཚིག་སྦྱང་བ་ཙམ་སྟེ། བསྙེན་པའི་ཁ་སྐོང༌། དེ་བཞིན་དངོས་གྲུབ་བསྒྲུབ་པ་རྣམས་རྒྱས་པའི་ལས་དང་བསྟུན་ནོ། །ཀུན་སྤངས་ལ། ཇི་སྐད་བཤད་པ་ཐམས་ཅད་ཡིད་ཀྱི་བསམ་པས་འགྲུབ་པར་གསུངས་སོ། །རྒྱུད་གསུངས་བདག་ཉིད་ཆེས་བཀྲ་བ། །མ་ནོར་འདི་ཞེས་མཛུབ་ཚུགས་པ། །རྨོངས་ཞེན་མིག་ཉམས་ངོར་མིན་གྱི། །འདོད་དོན་བསླུ་མེད་སྒྲུབ་འདོད་ལའོ། །ཞེས་ལས་བཞིའི་སྦྱིན་སྲེག་བཅའ་བདེ་ཞིག་དགོས་ཞེས་གནམ་མཚོ་མདོ་པ་སོགས་དོན་གཉེར་མང་པོས་བསྐུལ་ནས་རྒྱུན་རིང༌། སླར་ཡང་ནན་ཏན་ཏུ་བྱེད་པ་དག་གི་ངོར་རྡོ་རྗེ་མཁའ་འགྲོའི་ལུང་མཛུབ་ཚུགས་སུ་བསྟན་པ་སྔགས་འཆང་པདྨ་དཀར་པོས་ཤར་ཀོང་པོ་ཟ་ཡུལ་དཀར་རྒྱུད་ཆོས་ལྡིངས་ཀྱི་དགོན་པར་སྦྱར་བ་བསྟན་པ་ཕྱོགས་དུས་ཐམས་ཅད་དུ་དར་བར་གྱུར་ཅིག་གུ། །།ད་ནི་རང་དོན་སྒྲིབ་སྦྱོང་གི་ཆེད་དུ་བསྔགས་པའི་ཧོམ་མཆོད་རྒྱུན་ཁྱེར་བྱ་ཚུལ་ནི། དེ་ཡང་གྲུབ་དབང་འགྲོ་འདུལ་རྡོ་རྗེའི་ཞབས་ནས་མཛད་པའི་དྲག་དམར་དང་སྒྲོལ་དཀར་ལ་བརྟེན་པའི་ཧོམ་མཆོད་ལ་གཞིར་བྱས། རྗེ་བླ་མ་ཤཱཀྱ་རཏྣའི་ཞབས་ཀྱིས་ལྷག་པའི་ལྷ་ཅི་རིགས་ལ་སྦྱར་བའི་ཆོག་ཁྲིགས་ལས། འདིར་ཉེ་བར་མཁོ་བ་བདེ་མཆོག བླ་མཆོད། ཚེ་དཔག་མེད། དྲག་དམར། ལྷན་སྐྱེས་བཅས་ཁོལ་དུ་ཕྱུང་བ་ནི། གྲུབ་ན་འོ་མ་ཅན་གྱི་ཤིང་ཞེས་ཐང་ཆུ་ཡོད་པའི་ཤིང་གང་རིགས་ཀྱིས་བུད་ཤིང་ཟླུམ་པོ་བརྩིགས་པ་ལ་མེ་སྦར། མ་གྲུབ་ན་མེ་གང་ཡང་རུང་བ་མདུན་དུ་བཤམ། སྲེག་རྫས་ཀྱང་གྲུབ་ན་ཞི་བའི་སྦྱིན་སྲེག་སྤྱི་འགྲོ་བཞིན་དང༌། མ་འགྲུབ་ན་ཏིལ་དང་ཡུངས་ཀར་ཞུན་མར་སོགས་གང་འཛོམས་སྣོད་གཅིག་ཏུ་སྤུངས་མདུན་དུ་བཤམ། དགེ་སྦྱོར་གྱི་ཐུན་མཚམས་ལྟ་བུ་མིན་ན། སྐྱབས་སེམས་སྔོན་དུ་བཏང་ལ། རང་ཉིད་བདག་བསྐྱེད་གང་ལ་བརྟེན་པའི་ལྷའི་རྣལ་འབྱོར་ལ་གནས་པའི་སྒོ་ནས། བདག་གིས་ཚེ་རབས་འཁོར་བ་ཐོག་མེད་ནས། །བསགས་པའི་སྡིག་ལྟུང་སྒྲིབ་པའི་ཚོགས་རྣམས་ཀུན། །སྐད་ཅིག་ཉིད་ལ་ཡེ་གེ་པཾ་ནག་པོའི། །རྣམ་པས་སྙིང་གར་འདུས་ཏེ་འཁོད་པ་གང༌། །སྣ་སྒོ་ནས་འཐོན་མདུན་གྱི་རྫས་ལ་ཐིམ། །ཨོཾ་ཨཱཿཧཱུཾ་གིས་མ་དག་ཉེས་སྐྱོན་སྦྱངས། །མང་པོར་སྦར་ཞིང་བདུད་རྩིར་རྟོགས་པར་བྱས། །ཀུན་བཟང་མཆོད་པའི་སྤྲིན་ཕུང་མཐའ་ཡས་པའི། །རང་བཞིན་ནམ་མཁའ་མཛོད་ཀྱི་ངོ་བོར་གྱུར། །བཛྲ་སྥ་ར་ཎ་ཁཾ། ཞེས་དང༌། འབྲུ་གསུམ་མང་དུ་བརྗོད་དེ་རྫས་རྣམས་བྱིན་གྱིས་བརླབས། བདག་བསྐྱེད་བདེ་མཆོག་ལ་བརྟེན་པ་ཡིན་ན། ཨཿ མདུན་དུ་ཡེ་ཤེས་མེ་དཔུང་འབར་བའི་ནང༌། །མཚན་ཉིད་རབ་རྫོགས་ཡེ་ཤེས་གཞལ་མེད་ཁང༌། །དེའི་དབུས་དཔལ་ལྡན་བདེ་མཆོག་འཁོར་ལོ་སྡོམ། །ཡུམ་བཅས་མཐའ་བསྐོར་ལྷ་མོ་བཅུ་གཉིས་བཅས། །རྒྱན་དང་ཕྱག་མཚན་ཡོངས་རྫོགས་འཇའ་ལྟར་བཀྲ། །དམ་ཚིག་ཡེ་ཤེས་དབྱེར་མེད་རང་བཞིན་དུ། །གསལ་བར་དངོས་འབྱོར་ཡིད་སྤྲུལ་བདུད་རྩིའི་རྫས། །ཕུལ་བས་དགྱེས་ཚིམ་སྐུ་ལས་འོད་འཕྲོས་ཏེ། །བདག་ལུས་ལ་ཕོག་སྒྲིབ་ཀུན་སྦྱངས་པར་གྱུར། །ཅེས་གསལ་གདབ་ལ། མ་ཡེངས་པའི་སྒོ་ནས། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ནས་བཛྲ་བཻ་རོ་ཙ་ནི་ཡེ་ཧུཾ་ཧཱུཾ་ཕཊ། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱཧཱ། ཞེས་མང་དུ་བཟླས་པའི་མཐར། ལྷ་མོ་བཅུ་གཉིས་ཀྱི་སྔགས་ལབདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་སྦྱར་ཏེ་རྫས་ཕུལ་གྲུབ་པའི་མཐར། འདོད་དོན་གསོལ་བ་ནི། ཧོཿ གསང་བ་ལས་ཀྱང་ཆེས་གསང་འཁོར་ལོའི་མགོན། །བཅོམ་ལྡན་དཔའ་བོའི་དབང་ཕྱུག་ཧེ་རུ་ཀ །རྡོ་རྗེ་ཕག་མོ་ལྷ་མོ་བཅུ་གཉིས་བཅས། །བརྩེ་བས་ཉེར་དགོངས་བདག་གི་འདོད་དོན་སྒྲུབས། །ཐོག་མ་མེད་པའི་དུས་ནས་འཁོར་བ་འདིར། །རབ་བསགས་ལས་ཉོན་སྡིག་སྒྲིབ་ཕུང་པོ་ཀུན། །མགོན་ཁྱོད་ཐུགས་རྗེའི་ཆབ་ཀྱིས་ཉེར་བཀྲུས་ཏེ། །འདི་ཕྱིའི་རྐྱེན་དང་སྒྲིབ་པར་མི་འགྱུར་གསོལ། །ཁྱད་པར་དད་གཤིན་དཀོར་དང་ལོག་འཚོའི་རྫས། །སྒོ་གསུམ་རབ་བསགས་ཉེས་སྤྱོད་ངན་འགྲོའི་རྒྱུ། །ཇི་སྙེད་བསགས་ཀུན་མཐུ་སྟོབས་ནུས་དཔུང་གིས། །ལྷག་མེད་སྦྱངས་ཏེ་དོན་གཉིས་མཐར་ཕྱིན་མཛོད། །དེ་ལྟར་གསོལ་བ་བཏབ་པས་མེ་དབུས་ལྷའི། །ཐུགས་ལས་འོད་ཟེར་སྤྲུལ་པའི་ཚོགས་སྤྲོས་ཏེ། །བདུད་རྩིའི་བུམ་པས་དབང་བསྐུར་ལུས་ཀུན་གང༌། །སྡིག་སྒྲིབ་ཀུན་བྱང་གསང་གསུམ་བྱིན་རླབས་ཐོབ། །ཚོགས་དང་གཏོར་མ་སོགས་འབུལ་བར་སྤྲོ་ན་འདིར་བྱ། དེ་མཐར་སྤྲུལ་པ་སླར་བསྡུས་མེ་དབུས་ཀྱི། །ལྷག་པའི་ལྷ་ཉིད་རང་གི་སྙིང་གར་ཐིམ། །དབྱེར་མེད་གཅིག་གྱུར་དུས་གསུམ་དགེ་ཚོགས་ཀྱིས། །སྒྲིབ་ཀུན་ངེས་གྲོལ་རྣམ་མཁྱེན་མྱུར་ཐོབ་ཤོག །ཅེས་བསྔོ་སྨོན་དང་བཅས་པས་རྒྱས་གདབ་པར་བྱའོ། །བླ་མཆོད་ལ་བརྟེན་ན། བདག་བསྐྱེད་ཡན་དུ་བཏང་ནས། རྫས་བྱིན་གྱིས་བརླབ་པ་གོང་དང་མཚུངས་པར་བྱས་ཏེ། ཨཿ མདུན་དུ་ཡེ་ཤེས་མེ་དཔུང་འབར་བའི་ནང༌། །མཚན་ཉིད་རབ་རྫོགས་ཡེ་ཤེས་གཞལ་མེད་ཁང༌། །དེའི་དབུས་རིགས་ལྔའི་འཁོར་བཅས་རྡོ་རྗེ་འཆང༌། །རང་འོད་ཡབ་ཡུམ་རྒྱན་རྫོགས་འཇའ་ལྟར་བཀྲ། །དམ་ཚིག་ཡེ་ཤེས་དབྱེར་མེད་རང་བཞིན་དུ། །གསལ་བར་དངོས་འབྱོར་ཡིད་སྤྲུལ་བདུད་རྩིའི་རྫས། །ཕུལ་བས་དགྱེས་ཚིམ་སྐུ་ལས་འོད་འཕྲོས་ཏེ། །བདག་ལུས་ལ་ཕོག་སྒྲིབ་ཀུན་སྦྱངས་པར་གྱུར། །ཅེས་གསལ་གདབ་ལ། མ་ཡེངས་པའི་སྒོ་ནས། ཨོཾ་བཛྲ་གུ་རུ་ཌཱ་ཀི་ནི་སིདྡྷི་ཧཱུཾ། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤཱིནྟཾ་ཀུ་རུ་སྭཱཧཱ། ཞེས་མང་དུ་བཟླས་ཏེ་རྫས་ཕུལ་བའི་མཐར། འདོད་དོན་གསོལ་བ་ནི། ཧོཿརིགས་ཀུན་ཁྱབ་བདག་བླ་མ་རྡོ་རྗེ་འཆང༌། །ཡེ་ཤེས་རང་གཟུགས་རྒྱལ་བ་རིགས་ལྔ་བཅས། །དཀྱིལ་འཁོར་འཁོར་ལོའི་ལྷ་ཚོགས་དེང་འདིར་རུ། །བརྩེ་བས་ཉེར་དགོངས་སོགས་ནས། སྒྲིབ་ཀུན་ངེས་གྲོལ་རྣམ་མཁྱེན་མྱུར་ཐོབ་ཤོག །ཅེས་བསྔོ་སྨོན་དང་བཅས་པས་མཐའ་བརྒྱན་པར་བྱའོ། །ཚེ་དཔག་མེད་ལ་བརྟེན་ན། བདག་བསྐྱེད་སྔོན་དུ་བཏང་ནས། རྫས་བྱིན་གྱིས་རླབས་པ་སོགས་སྔ་ལྟར་བྱས་ཏེ། ཨཿ མདུན་དུ་ཡེ་ཤེས་མེ་ཕུང་འབར་བའི་ནང༌། །འཆི་མེད་མགོན་པོ་ཡེ་ཤེས་ཚེ་དཔག་མེད། །མཚམས་སྤྲིན་ལྟར་དམར་རྒྱན་རྫོགས་འཇའ་ལྟར་བཀྲ། །དམ་ཚིག་ཡེ་ཤེས་སོགས་ནས་སྒྲིབ་ཀུན་སྦྱངས་པར་གྱུར། །ཅེས་གསལ་གདབ་ལ། མ་ཡེངས་པའི་སྒོ་ནས། ཨོཾ་ཨ་མ་ར་ཎི་ཛི་ཝནྟི་ཡེ་སྭཱཧཱ། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤཱིནྟཾ་ཀུ་རུ་སྭཱཧཱ། ཞེས་མང་དུ་བཟླས་ཏེ་རྫས་ཕུལ་གྲུབ་པའི་མཐར། འདོད་གསོལ་ནི། ཧོཿ དུས་མིན་འཆི་བའི་འཇིགས་སྐྱོབ་འཆི་མེད་མགོན། །ཚེ་དང་བསོད་ནམས་ཡེ་ཤེས་རྒྱས་པའི་བྱིན། །མ་ལུས་ཀུན་སྩོལ་ལྷ་ཁྱོད་དེང་འདི་རུ། །བརྩེ་བས་ཉེར་དགོངས་སོགས་འཇུག་བསྡུས་སྔ་ལྟར་བྱའོ། །དྲག་དམར་ལ་བརྟེན་ན། བདག་བསྐྱེད་སྔོན་དུ་སོང་ནས། རྫས་བྱིན་རླབས་སྔར་ལྟར་བྱས་ཏེ། ཨཿ མདུན་དུ་ཡེ་ཤེས་མེ་དཔུང་འབར་བའི་ནང༌། །རྩ་གསུམ་ཀུན་འདུས་པདྨ་དྲག་པོ་རྩལ། །རྒྱན་དང་ཆ་བྱད་ཡོངས་རྫོགས་སྐུ་ཡི་གནས། །སོ་སོའི་ལྷ་བཅས་མ་འདྲེས་འཇའ་ལྟར་བཀྲ། །དམ་ཚིག་ཡེ་ཤེས་སོགས་ནས་སྒྲིབ་ཀུན་སྦྱངས་པར་གྱུར། །ཅེས་གསལ་གདབ་ལ། མ་ཡེངས་པའི་སྒོ་ནས། ཨོཾ་ཨཱཿཧཱུཾ་ཨརྩི་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་མང་དུ་བཟླས་ཏེ་རྫས་ཕུལ་གྲུབ་པའི་མཐར། འདོད་གསོལ་ནི། ཧོཿརྒྱལ་ཀུན་འདུས་ཞལ་དབང་དྲག་ཐོད་ཕྲེང་རྩལ། །གསང་གསུམ་ཡེ་ཤེས་རྣམ་རོལ་རྒྱན་གྱི་ལྷ། །གྲངས་མེད་སྤྲུལ་པའི་འཁོར་བཅས་དེང་འདིར་རུ། །བརྩེ་བས་ཉེར་དགོངས་སོགས་མཇུག་སྡུད་སྔར་ལྟར་བྱའོ། །ལྷན་སྐྱེས་ལ་བརྟེན་ན། བདག་བསྐྱེད་སྔོན་དུ་འགྲོ་བས། རྫས་བྱིན་བརླབས་སྔར་བཞིན་བྱས་ཏེ། ཨཿམདུན་དུ་ཡེ་ཤེས་མེ་དཔུང་འབར་བའི་ནང༌། །རི་རབ་སྣ་ཚོགས་པདྨ་ཉིའི་གདན་ལ། །བཅོམ་ལྡན་འཁོར་ལོ་སྡོམ་པ་ལྷན་ཅིག་སྐྱེས། །ཡབ་ཡུམ་སྣང་སྟོང་སྒྱུ་མའི་སྐུར་སྣང་བ། །རྒྱན་དང་ཕྱག་མཚན་མ་འདྲེས་འཇའ་ལྟར་བཀྲ། །དམ་ཚིག་ཡེ་ཤེས་སོགས་ནསསྒྲིབ་ཀུན་སྦྱངས་པར་གྱུར། །ཅེས་གསལ་གདབ་ལ། མ་ཡེངས་པའི་སྒོ་ནས། ཨོཾ་ཧྲཱིཿཧ་ཧ་ཧུཾ་ཧཱུཾ་ཕཊ། བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་མང་དུ་བཟླས་ཏེ་རྫས་ཕུལ་གྲུབ་པའི་མཐར། འདོད་གསོལ་ནི། ཧོཿ བཅོམ་ལྡན་ཧེ་རུ་ཀ་དཔལ་འཁོར་ལོའི་མགོན། །རྡོ་རྗེ་ཡན་ལག་མ་དང་གཉིས་མེད་པའི། །ལྷན་ཅིག་སྐྱེས་པའི་ལྷ་ཁྱོད་དེང་འདི་རུ། །བརྩེ་བས་ཉེར་དགོངས་སོགས་ནས་སྒྲིབ་ཀུན་ངེས་གྲོལ་རྣམ་མཁྱེན་མྱུར་ཐོབ་ཤོག །ཅེས་བསྔོ་སྨོན་དང་བཅས་པས་མཐའ་བརྒྱན་པར་བྱའོ། །ཞེས་ལས་བཞིའི་སྦྱིན་སྲེག་གི་ཆོ་གའི་ལག་ལེན་མཛུབ་ཚུགས་མ་ཁྲིགས་སུ་བསྡེབས་པ་འདིའང༌། སྔར་ནས་དྲག་པོའི་སྦྱིན་སྲེག་འདི་ལ་སྲི་ཞུའི་བྱི་དོར་བགྱི་འདོད་ཡོད་པའི་ཁར། རྟ་མགོའི་སྒྲུབ་སྡེ་ཆེན་པོའི་སློབ་དཔོན་གསུམ་ལྡན་རྡོ་རྗེ་འཛིན་པ་ཆེན་པོ་ཐུབ་བསྟན་ཡོན་ཏན་གྱི་ཞལ་སྔ་ནས། ལས་བཞིའི་སྦྱིན་སྲེག་འདི་ལ་ཆོག་ཁྲིས་འདི་ལྟར་གྱིས་ཤིག་ཅེས་བཀའ་ཡིས་གནང་བ་ཐོབ་པའི་ཉེར་ལེན་ཚོགས་པ་ལས། ཤཱཀྱའི་བཙུན་པ་དགེ་འདུན་རིན་ཆེན་དུ་འབོད་པའི་སྙོམས་ལས་པས་སྲི་ཞུར་བགྱིས་པ་འདིས་ཀྱང་བསྟན་འགྲོར་སྨན་པའི་ཆ་རྐྱེན་དུ་གྱུར་ཅིག། །།དགེའོ། །